83. ALDIZKARIA - 2017ko maiatzaren 2a\nEgoitza elektronikoa arautzen duen udal ordenantza. Behin betiko onespena\nGalarko Udalak, 2016ko abenduaren 15ean egin osoko bilkuran, hasiera batean onetsi zuen Galarko Udalaren egoitza elektronikoa arautzen duen udal ordenantza (2017ko 2. Nafarroako Aldizkari Ofizialean argitaratua, urtarrilaren 3an).\nNafarroako Toki Administrazioari buruzko uztailaren 2ko 6/1990 Foru Legearen 325. artikuluan xedatuari jarraikiz, maiatzaren 31ko 15/2002 Foru Legeak aldatu baitzuen, eta jendaurrean egoteko epea iraganik inork alegaziorik aurkeztu gabe, ordenantza behin betiko onetsi eta osorik argitaratzeko agindu da, behar diren ondorioak izan ditzan.\nGetze Galarren, 2017ko martxoaren 14an.–Alkatea, Cecilio Lusarreta Echarri.\nInformazioaren eta komunikazioen teknologiak sakonki aldatzen ari dira Administrazio Publikoen jarduteko modua eta, bereziki, herritarrekiko dituzten harremanak. Administrazio Publikoen Administrazio Prozedura Erkideari buruzko urriaren 1eko 39/2015 Legeak bidea ireki du administrazio moderno bat lortzeko, informazioaren gizartean erabat barneratua egonen dena. Paradigma berria proposatu du herritarren eta administrazioaren arteko harremanetan, hura arautzerakoan oinarritzat hartuz herritarrek administrazioarekiko harremanetan komunikazio elektronikoko baliabideak erabiltzeko duten eskubidea, bai eta administrazioarena ere, eskubide hori gauzatzeko bitartekoak izatekoa.\nGalarko Udalak, onartuta informazioaren eta komunikazioen teknologiak pertsonen eguneroko bizitzan aldaketa sakonak eragiten ari direla, eta 39/2015 Legean, egungo arau-esparrutzat hartuta, ezarritako xedeak eta oinarriak betetze aldera, beharrezkotzat eta egokitzat jotzen du udal honen esparruan Administrazio Elektronikoa arautuko duen erregelamendu bat ezartzea, legeria berrian jasotako oinarrizko alderdiak jasoko dituena, betiere ezertan ukatu gabe arlo horretan lanean jarraitu behar izatea, toki entitateen eskumeneko araubide juridikoa osatu ahal izateko.\nHorretan oinarrituz, beharrezko elementu eta zerbitzu guztiak ezartzen dira, herritarrek udal honekiko harreman guztietan bide elektronikoa erabili ahal dezaten.\nHortaz, Galarko Udalak, bere burua antolatzeko duen ahalmena erabiliz, ordenantza hau ezarri du, Administrazio Elektronikoaren funtzionamenduaren oinarrizko alderdiak arautzeko, betiere bere jarduketaren esparruan.\n1. Ordenantza honek Administrazio Elektronikoaren ezarpen progresiboa arautzen du Galarko Udalean, horretarako baliabide elektronikoen erabilera sustatuz, Udal Administrazioaren arloan, gardentasun administratiboaren eta herritarrekiko gertutasun eta zerbitzuaren irizpideak hobeki lor daitezen, horiek Konstituzioaren 103. artikulutik eta Administrazioaren Legeria Orokorretik ondorioztatzen baitira.\n2. Ondorioz, haren xedea da arauak finkatzea informazioaren teknologiak erabiltzeko administrazio jardueran, Administrazio Publikoen arteko harremanetan, bai eta herritarren eta administrazioen arteko harremanetan ere, betiere haien eskubideak berma daitezen, eta, bereziki, administrazio prozeduren tramitazioetan baliabide elektronikoak erabiltzeak dituen ondorio juridikoak eta baldintzak arautzea.\n3. Ordenantza honen xedea da, orobat, udal tramite eta prozedura administratiboak tramitazio elektronikora ekartzeko irizpide arautzaileak ezartzea, Administrazio Publikoen Administrazio Prozedura Erkideari buruzko 39/2015 Legean ezarritakoarekin bat.\n1. Ordenantza hau Udal Administrazioa osatzen duten erakunde publiko eta entitateetan aplikatuko da.\n2. Sozietate publikoek eta zuzenbide pribatuko gainerako ente publikoek, horietan Galarko Udalaren partaidetza zuzena edo zeharkakoa gehiengoa bada, behar diren neurriak hartuko dituzte udal eskumeneko zerbitzu publikoen prestazioen esparruan, zerbitzu horiek baliabide elektronikoen bidez eman ahal izateko, ordenantza honetan azaldutako printzipioen arabera zuzenbide publikoarekin loturiko jarduerak gauzatzen dituztenean.\n5. Ordenantza hau aplikatuko da Udal Administrazioak parte hartzen duen jardueretan, baliabide elektronikoen bidez egiten badira. Zehatz-mehatz, hauetan:\na) Herritarrarekiko harremanetan, izaera juridiko-administratiboa badute.\nb) Herritarrak Udal Administrazioaren eskuan dagoen informazio publiko administratiboaren eta datu administratiboen kontsulta egitean.\nc) Tramitazio elektronikora ekarritako administrazio tramite eta prozedurak egitean, ordenantza honetan aurreikusten denari jarraikiz.\nd) Udal Administrazioak bere ahalmenak erabiliz eskuratutako informazioaren trataeran.\nOrdenantza honi dagokionez, honako esanahi hau izanen dute ondokoek:\n–Administrazio jarduera automatizatua: behar bezala programaturiko informazio sistema batek sortutako administrazio jarduera, pertsona fisiko batek esku hartzeko beharrik izan gabe kasu bakan bakoitzean. Tramite egintzak edo prozedurak ebazteko egintzak hartzen ditu barnean, baita komunikazio egintza soilak ere.\n–Aplikazioa: informatika erabiliz arazo bat konpontzeko helburua duen programa edo programa multzoa da.\n–Autentifikazioa: baliabide elektronikoak erabiliz egiaztatzea pertsona edo erakunde baten nortasuna, eta orobat egiaztatzea eragiketa, salerosketa eta dokumentuetan azaldutako borondatearen edukia eta azken horien osotasuna eta egiletza.\n–Kanalak: eduki eta zerbitzuen egiturak edo hedabideak, barne direla buruz buruko bidea, telefonikoa eta telematikoa, baita gaur egun dauden beste batzuk edo etorkizunean egon daitezkeenak ere (gailu mugikorrak, TDT...).\n–Ziurtagiri elektronikoa: Sinadura Elektronikoari buruzko abenduaren 19ko 59/2003 Legearen 6. artikuluaren arabera: “ziurtatze zerbitzuen egile batek elektronikoki sinaturiko dokumentua, sinadura egiaztatzeko datu batzuk sinatzaile batekin lotu eta haren nortasuna baieztatzen duena”.\n–Ziurtagiri onartua: Sinadura Elektronikoari buruzko abenduaren 19ko 59/2003 Legearen 11. artikuluaren arabera: “ziurtagiri onartuak dira ziurtatze zerbitzuen egile batek luzaturiko ziurtagiri elektronikoak, lege horretan zehaztutako baldintzak betetzen dituenean eskatzaileen nortasuna eta gainerako inguruabarrak egiaztatzeari eta egiten dituzten ziurtatze zerbitzuen fidagarritasunari eta bermeei dagokienez”.\n–Herritarrak: Administrazio Publikoekin harremanetan jartzen diren edo jartzen ahal diren pertsona fisikoak, pertsona juridikoak eta nortasunik gabeko erakundeak.\n–Helbide elektronikoa: komunikazio sare batean informazioa edo zerbitzuak ematen dituen ekipo edo sistema elektroniko baten identifikatzailea.\n–Dokumentu elektronikoa: edozein motatako informazioa modu elektronikoan, euskarri elektronikoan, formatu jakin baten arabera artxibatua, eta identifikazio eta tratamendu bereizia izan dezakeena.\n–Estandar irekia: honako baldintza hauek biltzen dituena:\nPublikoa izatea eta erabilera dohainekoa edo sartzeko zailtasunik eragiten ez duen kostua izatea.\nJabetza intelektual edo industrialaren eskubidea ordaintzea ez da izanen hura erabiltzeko edo aplikatzeko baldintza.\n–Sinadura elektronikoa: Sinadura Elektronikoari buruzko abenduaren 19ko 59/2003 Legearen 3. artikuluaren arabera, “datu elektronikoen multzoa, beste batzuekin batera edo haiekin loturik daudenak, sinatzailea identifikatzeko bide gisa erabil daitezkeenak”.\n–Sinadura elektroniko aurreratua: Sinadura Elektronikoari buruzko abenduaren 19ko 59/2003 Legearen 3. artikuluaren arabera, “sinadura elektronikoa, sinatzailea identifikatzeko eta sinaturiko datuen geroagoko edozein aldaketa atzemateko bidea ematen duena, soilik sinatzailearekin eta dagozkion datuekin lotua, sinatzaileak kontrolpean eduki ditzakeen baliabideen bitartez sortua”.\n–Sinadura elektroniko onartua: Sinadura Elektronikoari buruzko abenduaren 19ko 59/2003 Legearen 3. artikuluaren arabera, “ziurtagiri onartuan oinarrituriko sinadura elektroniko aurreratua, sinadura sortzeko gailu seguru baten bitartez sortua”.\n–Elkarreragingarritasuna: informazio sistemen gaitasuna eta, beraz, horietan oinarritzen diren prozeduren gaitasuna, datuak partekatzeko eta haien artean informazioaren trukea eta ezagutza bideratzeko.\n–Baliabide elektronikoa: dokumentuak, datuak eta informazioak ekoitzi, bildu edo transmititzeko bidea ematen duen mekanismoa, instalazioa, ekipoa edo sistema, edozein komunikazio sare ireki edo mugatu barne dela, hala nola Internet, telefonia finko eta mugikorra edo beste.\n–Sarbide elektronikorako gunea: Internet domeinu batean bildutako web-orrien multzoa. Horien helburua da erabiltzaileari, modu erraz eta integratuan, pertsona talde baten berariazko beharrak konpontzeko baliabide eta zerbitzu batzuetarako edo erakunde publiko baten informazioa eta zerbitzuak eskuratzeko sarbidea eskaintzea.\n–Sinadura elektronikoaren sistema: sinadura elektronikoa sortzeko esku hartzen duten elementuen multzoa. Ziurtagiri elektronikoan oinarrituriko sinadura elektronikoaren kasuan, gutxienez honako hauek osatzen dute sistema: ziurtagiri elektronikoa, euskarria, irakurgailua, erabilitako sinadura aplikazioa eta sinaturiko dokumentuaren hartzaileak erabilitako interpretazio eta egiaztatze sistema.\n–Denbora-zigilatzea: konfiantzazko hirugarren batek egiaztatzea baliabide elektronikoen bidez eginiko edozein eragiketa edo salerosketaren data eta ordua.\n–Zerbitzu jarduera: norbere konturako edozein jarduera ekonomiko, gehienetan ordainsari baten truke emana.\n–Zerbitzu jardueraren egilea: zerbitzu jarduera bat eskaintzen edo egiten duen pertsona fisiko edo juridikoa.\n1. Udal Administrazioaren jarduketak ondoko printzipio orokorrak izanen ditu, bereziki Administrazio Elektronikoa bulkatzeari dagokionez:\na) Herritarrarendako zerbitzuaren printzipioa. Informazioa, tramiteak eta prozedurak Administrazio Elektronikoaren esparrura ekartzea sustatuko du, bere jarduera herritarrari hurbildu ahal izateko, eta interes orokorra lortzeko etengabeko hobekuntza bultzatuko du.\nb) Sinplifikazio administratiboaren printzipioa. Administrazio Elektronikoaren teknikak erabiltzeak dakarren eraginkortasuna aprobetxatuko du, bereziki, garrantzizkotzat jotzen ez diren tramite eta jarduketak ezabatuz eta prozesu eta prozedura administratiboak berdiseinatuz, aplikatu beharreko araudiaren arabera, informazioaren eta komunikazioaren teknologietatik etorritako aukerak ahalik eta hobekien erabiliz, administrazio jarduera eraginkorragoa izan dadin, betiere legezko bermeak izanik bere eginkizunetan.\nc) Baliabide elektronikoak bultzatzeko printzipioa. Pizgarriak ezartzen ahalko ditu herritarren artean baliabide elektronikoen erabilera bultzatzeko.\nd) Neutraltasun teknologikoaren printzipioa. Ordenantza honetan araututako jardueren gauzatzea bermatuko du, zein diren ere erabiltzen diren tresna teknologikoak. Garapen teknologikoak berak eta teknologien gizarteratzeak erakutsiko dute une bakoitzean zein diren baliabide teknologiko egokienak.\ne) Elkarreragingarritasunaren printzipioa. Elkarreragingarritasunaren estandarren erabilera bermatuko du eta begiratuko du erabiltzen diren informazio sistemak bateragarriak izan daitezen herritarrenekin eta beste administrazioenekin, betiere irizpide hauek kontuan hartuta: segurtasuna, egokitasun teknikoa eta baliabideen ekonomia. Udal Administrazioak kode irekiko softwarearen erabilera sustatuko du Administrazio Elektronikoan.\nf) Datuen konfidentzialtasunaren, segurtasunaren eta babesaren printzipioa. Herritarraren datuen konfidentzialtasunaren babesa eta segurtasuna bermatuko ditu, datuen babesari buruzko araudian eta herritarren datuen konfidentzialtasuna babesteari buruzko gainerako arauetan zehaztutako baldintzetan. Bereziki babestuko dira herritarren datu pertsonalak eta Udal Administrazioa osatzen duten departamentu eta entitateek erabili behar duten informazio komuna; horiek datuak komunikatzeko betebeharra izanen dute, informazio hori behar bezala dokumentatua eta eguneratua egon dadin.\ng) Gardentasunaren eta publizitatearen printzipioa. Baliabide elektronikoak erabiltzerakoan prozeduraren jarduketa administratiboen ahalik eta zabalkunde, publizitate eta gardentasun handiena izaten lagunduko du, bai eta bere artxiboetan jasotakoa ere, betiere bat etorriz gainerako ordenamendu juridikoarekin eta ordenantza honetan ezarritako printzipioekin.\nh) Eraginkortasunaren, efizientziaren eta ekonomiaren printzipioak. Udal Administrazioan baliabide elektronikoak ezarriko dira printzipio nagusi horien arabera. Bereziki, ondoko irizpide hauei jarraituz eginen da:\n–Egin beharreko ahalegin maila –teknikoa, antolakuntzakoa eta ekonomikoa– eta lan zamaren eta barne komunikazioen banaketaren arrazionalizazioa.\ni) Lankidetza printzipioa. Herritarrekiko zerbitzua eta kudeaketaren eraginkortasuna hobetzeko helburuarekin, Udal Administrazioak hitzarmenak, akordioak eta kontratuak eginen ditu elkargo profesionalekin, elkarteekin eta beste entitate batzuekin, haien bazkideek eta bezeroek Udal Administrazioarekin duten harremana errazteko.\nj) Parte hartze printzipioa. Baliabide elektronikoen erabilera bultzatuko du parte hartze eskubideak gauzatzeko, batik bat eskaera eskubidea, entzutea eta informazio publikoa izateko eskubideak, herritarren ekimena, kontsultak eta kexa, erreklamazio eta iradokizunen aurkezpena. Halaber, Udal Administrazioak eztabaida publikoa eta ideia eta iritzien adierazpena bultzatuko ditu, baliabide elektronikoen berezko tresna ezberdinen bitartez, betiere kontuan hartuz fede onaren eta erabilera arduratsuaren printzipioak.\n2. Interes orokorreko informazio administratiboaren eta Udal Administrazioak jendaurrean jarri beharreko informazioaren baliabide elektronikoen bidezko zabalkundea printzipio hauen arabera eginen da:\na) Irisgarritasun eta erabilgarritasun printzipioa. Herritarren intereseko informazioa modu erraz, seguru eta ulergarrian lortzea ahalbidetzen duten sistema soilak erabiliz. Orobat, irizpide bateratuen erabilera bultzatuko du informazioa bilatu eta ikusteko, informazioaren hedapena ahalik eta hobekien egin ahal izateko, irisgarritasunaren eta dokumentuen tratamenduaren arloko nazioarteko eta Europako irizpide eta estandarrei jarraikiz. Udal Administrazioak desgaitasunak edo zailtasun handiak dituzten herritarren eskura behar diren baliabideak jarriko ditu, informazio administratiboa baliabide elektronikoen bidez eta berdintasun baldintzetan lor dezaten, orokorrean onarturiko irizpide eta estandarrei jarraikiz.\nb) Udal Administrazioak argitaratzen duen informazioaren osotasunaren eta zehaztasunaren printzipioa. Informazioa baliabide elektronikoen bidez lortzen denean, bermatuko du dokumentuak paperean edo jatorrizko dokumentua egin den euskarrian duen eduki berdin-berdina izatea. Informazioa formatu elektronikoan edukitzeak ez du galaraziko edo zailduko bulego publikoetan edo beste baliabide tradizionalen bidez buruz buru egiten den harrera.\nc) Eguneratzeko premia. Udal Administrazioko organo ezberdinek eguneratua izanen dute kanal elektronikoen bitartez eskuragarria den informazio administratiboa. Argitalpen elektronikoetan eguneratze datak azalduko dira.\nd) Kontsulta irekiaren printzipioa, denen eskura eta irekia dagoen informazio-baliabideei dagokienez. Lege xedapenen arabera denen eskura dagoen informazio administratiboaren irisgarritasuna bermatuko du, aldez aurretik inolako identifikaziorik eskatu gabe.\n3. Udal Administrazioaren esparruan, izapide administratiboak modu elektronikoan eginen dira printzipio orokor hauen arabera:\na) Baliabide elektronikoak erabiltzeagatik ez diskriminatzeko printzipioa. Baliabide elektronikoak erabiltzeagatik ez dute diskriminazio edo murrizketarik jasango herritarrek Udal Administrazioarekin dituzten harremanetan. Zentzu horretan, administrazioarekiko komunikazio elektronikorako sistemak lege maila duen arau batek halaxe zehazten duenean soilik izanen dira nahitaezkoak eta esklusiboak administrazioen arteko harremanetan, bai eta harreman juridiko eta zerga harremanetan eta maila bereziko harremanetan ere, aplikatu beharreko arau juridikoen arabera.\nb) Prozedura eta dokumentu administratiboen trazabilitatearen printzipioa. Trazabilitate sistema eta prozedura egokiak eta ulergarriak ezarriko dira, herritarrak noiznahi, eta baliabide elektronikoen bidez, tramitazioaren egoeraren eta prozedura eta dokumentu administratiboen historialaren berri izan dezan, deusetan ukatu gabe ukituriko pertsonen intimitatea eta datu pertsonalen babesa bermatzeko behar diren baliabide teknikoak aplikatzea.\nc) Baliabideen intermodalitatearen printzipioa. Ordenantza honetan eta hura garatzen duten arauetan ezarri bezala, baliabide baten bidez hasitako prozedurak beste baten bidez jarraitu ahal izanen du, baldin eta prozedura osoaren osotasuna eta segurtasun juridikoa segurtatzen badira. Tramitazio elektronikora ekarritako izapide eta prozedurak, ekartze prozesuan zehaztutako bide eta baliabide elektronikoen bidez egin ahalko dira.\n4. Udal Administrazioaren esparruan, administrazio arteko lankidetza printzipio orokor hauen araberakoa izanen da:\na) Administrazio arteko lankidetza eta elkarlanaren printzipioa. Udalak, gainerako Administrazio Publikoekin batera, behar diren hitzarmen eta akordio guztiak sinatzea bultzatuko du, bereziki ordenantza honetan jasotzen diren aurreikuspenak gauza eta aplika daitezen, besteak beste, estandar teknikoak finkatzea eta informazioa, datuak, prozesuak eta aplikazioak trukatu eta partekatzeko mekanismoak ezartzea helburu dutenak. Udalak argitara emanen ditu gainerako Administrazio Publikoekin arlo horretan sinatutako hitzarmenak.\nb) Sarbide eta erabilgarritasun mugatuaren printzipioa. Udal Administrazioak beste Administrazio Publikoei aukera emanen die herritarren gainean euskarri elektronikoan dituen datuetan sartzeko, eta datu horietan segurtasun eta osotasun berme handienekin sartzeko beharrezko baldintza, protokolo eta irizpide funtzional edo teknikoak zehaztuko ditu, Datu Pertsonalak babesteko abenduaren 13ko 15/1999 Lege Organikoan eta hura garatzen duen araudian zehaztutakoaren arabera. Datu horien eskuragarritasuna hertsiki mugatuko da, izan ere gainerako administrazioek beren eskumeneko prozedurak tramitatu eta erabaki beharrez haiek arautzen dituen araudiaren arabera herritarrari eskatzen dizkiotenak baizik ez dituzte eskuratuko. Datu pertsonalen kasuan, interesdunen adostasuna izanen da datu horietarako sarbiderako baldintza, jadanik aipatutako abenduaren 13ko 15/1999 Lege Organikoaren baldintzetan edo hala zehazten badu legearen mailako arau batek, eskatutako datu edo dokumentuei aplikatzen ahal zaizkien arauen arabera murriztapenik izan ezean. Baliabide elektronikoen bidez egin eta jaso ahal izanen da baimen hori.\nHerritarraren eskubideak eta betebeharrak Administrazio Elektronikoari dagokionez, eta zerbitzu elektronikoen katalogoa\nHerritarraren eskubideak eta betebeharrak Administrazio Elektronikoari dagokionez\n5. artikulua. Herritarraren eskubideak Administrazio Elektronikoaren esparruan.\n1. Udalaren Administrazio Elektronikoan sarbide izateaz eta erabiltzeaz den bezainbatean, herritarrak eskubide hauek ditu:\na) Udal Administraziora jotzeko baliabide elektronikoen bitartez, agiriak aurkeztu, informazioa jasotzeko, kontsultak egin eta alegazioak aurkezteko, eskabideak egiteko, adostasunak eta nahikundeak adierazteko, ordainketak egiteko, tramite eta prozedurak egiteko eta, oro har, antolamendu juridiko administratiboak aitortzen dizkien eskubide eta ahalmenak erabiltzeko, segurtasun eta baliozkotasun osoarekin.\nb) Udal Administrazioari eskatzeko baliabide horien bitartez komunika dadila beraiekin, eta dokumentuak eskuratzeko formatu elektronikoen bidez.\nc) Datuak eta dokumentuak ez aurkezteko, baldin eta horiek Udal Administrazioaren edo Galarko Udalak informazioa trukatzeko hitzarmena sinatua duen gainerako Administrazio Publikoen esku badaude.\nd) Kalitatezko eduki elektronikoak, eskuragarriak, gardenak eta ulergarriak izateko.\ne) Informazio administratiboa, erregistroak eta artxiboak bitarteko elektronikoen bidez lortzeko.\nf) Administrazio Elektronikoa izateko eta erabiltzeko eskubidea, erabilitako tresna teknologikoak direnak direlarik, urritasun fisiko, psikiko eta sentsoriala izan arren, eta erabiltzeko prestakuntza eta laguntza jasotzeko eskubidea.\ng) Udalaren kudeaketa hobetzeko prozesuetan parte hartzeko baliabide elektronikoen bidez, eta egindako eskaera eta kontsulten erantzuna jasotzeko.\nh) Datu pertsonalen konfidentzialtasuna eta babesa izateko, bai eta datuen babeserako araudiak ematen dizkion gainerako eskubideak izateko ere; bereziki emandako informazio pertsonala beste xede batzuetarako ez erabiltzeko eskubidea.\ni) Udal Administrazioarekiko komunikazioen pribatutasuna eta segurtasuna izateko, bai eta Udalak egin ditzakeen komunikazioena ere, horietan herritarren datuak agertzen badira.\nj) Baliabide elektronikoen bidez emaniko zerbitzu publikoen kalitaterako.\nk) Halako prozedura batean interesdun gisa agertzen bada, haren tramitazio egoeraren berri baliabide elektronikoen bidez izateko, aplikatu beharreko araudiak haiei buruzko informazioan sartzeko mugak paratzen dituenean izan ezik.\nl) Halako prozedura batean interesdun gisa agertzen bada, haren barneko dokumentu elektronikoen kopia elektronikoak eskuratzeko.\nm) Espediente baten barnean dauden dokumentu elektronikoak Udal Administrazioak formatu elektronikoan kontserbatzeko.\n6. artikulua. Herritarraren betebeharrak baliabide elektronikoen bidez egindako administrazio harremanen esparruan.\na) Administrazio Elektronikoaren zerbitzu eta prozedurak borondate onaren printzipioaren arabera erabiltzea.\nb) Administrazio Elektronikoari dagokionez, Udal Administrazioari informazio egiazkoa, osoa eta zehatza ematea, zertarako eskatzen den, horrexen araberakoa.\nc) Bere nortasuna adieraztea baliabide elektronikoen bidez Udalarekin administrazio harremanak izatean, horiek ahal eskatzen dutenean.\nd) Zaindu behar ditu baliabide elektronikoen bidez Udalarekin administrazio harremanak izatean erabiltzen dituen elementu identifikagarri pertsonal edo eskualdaezinak.\n2. Udal aAdministrazioak begiratuko du betebehar horiek betetzen direla, aplikatzekoa den araudian aurreikusten denaren eta ordenantza honetan ezartzen denaren barrenean.\n7. artikulua. Kudeaketa elektronikoaren arloan prozedurarako eskuliburuak onestea.\n3. Tramite, zerbitzu eta prozedura elektronikoen katalogoa jendearen eskura egonen da Galarko Udalaren egoitza elektroniko nagusian.\n8. artikulua. Alorreko erreferenteak.\na) Udal zerbitzu guztien arteko solaskide edo zubi lana egitea.\nb) Aldaketak edo gehikuntzak proposatzea tramite eta prozedura elektronikoen katalogoan.\nc) Udal zerbitzu eskudunak jakinaren gainean edukitzea herritarrari begira eragina duten jarduketa guztiez, hala nola prozeduren tramitazio egoera, kexak eta erreklamazioak, iragarkiak, kanpainak, eta oro har, alorrak garatzen dituen jarduera guztiak.\nd) Udalaren web-orriaren bidez edo beste edozein egoitza elektronikoren bidez herritarrak aurkeztutako eskariei erantzuna emateko behar diren jarduerak bideratu eta koordinatzea bere alorraren barnean.\ne) Prozedurarako onesten diren eskuliburuak zuzen beteko direla kontrolatzea, eduki funtzionalari begira badagozkio.\nIdentifikazioa, informazioa eskuratzeko bidea eta idazkien aurkezpena, herritarrei dagokienez\n9. artikulua. Herritarren borondatearen egiaztapena eta identifikazioa egiteko tresnak.\n1. Herritarren borondatearen egiaztapena eta identifikazioa Udal Administrazioarekiko harremanetan sinadura elektroniko onartuaren bitartez egin ahalko da, salbu eta berariazko arau batek baldintza gehiago ezartzen ez dituen herritarren borondatearen egiaztapena eta identifikazioa gauzatzeko.\n2. Galarko Udalak, zuzenean edo beste entitate batzuekin egindako hitzarmen, akordio edo kontratuen bidez, herritarren borondatearen egiaztapenerako eta identifikaziorako mekanismoak eman ahalko dizkie eskaera egiten duten herritarrei, haien nortasuna berariaz egiaztatu ondoren.\n3. Pertsona fisikoek kasu guztietan eta orokorrean erabili ahalko dituzte Nortasun Agiri Nazional Elektronikoari sinadura elektronikorako gehitutako sistemak, Udal Administrazioarekiko harremanetan: NAN elektronikoa. Berariazko araubide bat izanen da dokumentu horren erabilera eta ondorioak arautzeko.\n4. Udal Administrazioak gizartean hedapen handiena duten identifikazio elektronikoko baliabideen erabilera sustatuko du eta akordioak eginen ditu ziurtapen entitateekin.\n10. artikulua. Identifikazio baldintzak, herritarrek informazio administratibo elektronikoa eskuratzeko bidean.\n1. Herritarrek libreki eskuratu halako dute, identifikatu beharrik gabe, ondoko informazio hau:\na) Udalaren antolamenduaren eta interes orokorreko zerbitzuen gaineko informazioa.\nb) Xedapen orokorrei eta araudiei buruzko kontsultak.\nc) Ediktuen ohol elektronikoan dagoen informazioa.\nd) Galarko Udalaren argitalpen ofizialak.\ne) Jendaurrean jarritako espedienteak.\nf) Guztien eskura dagoen bestelako informazioa.\nEzertan ukatu gabe informazioa eskuratu nahi duten herritarrak babesten dituen eskubidea, datuetan libreki eta anonimoki sartzekoa, Udal Administrazioak herritarrei eskatu ahalko dizkie pertsonalak ez diren datuak, udal zerbitzuak hobetzeko edo estatistikak egiteko.\n2. Urriaren 1eko 39/2015 Legearen 4, 3, 5 eta 6. artikuluetan ezarritakoari jarraituz, kasu bakoitzean legeak ezarritako baldintzak ziurtatzen dituzten pertsonek soilik eskuratu ahalko dituzte dokumentu izendunak, pertsonen intimitateari buruzko datuak dituzten dokumentuak, bukatu gabeko espedienteak, eta espedienteak eta artxiboak. Kontsulta eskubidea legez gaitutako herritarrek darabiltela bermatzeko, udal zerbitzuek haien identifikazioa eskatuko dute, ordenantza honen 9. artikuluan aipatutakoetarik identifikaziorako segurua den edozein prozedura elektronikoren bitartez.\n11. artikulua. Herritarren borondatearen egiaztapenerako eta identifikaziorako baldintzak, idazkiak aurkezterakoan.\n1. Sinadura elektroniko onartua erabiltzea nahikoa izanen da herritarren borondatea egiaztatzeko eta identifikatzeko, idazkiak aurkezten dituztenean tramitazio elektronikora ekarritako edozein prozedura edo tramitetan, ordenantza honetan ezarritako prozedura erabiliz.\n2. Tramitazio elektronikoa ezartzeko prozedura horretan identifikaziorako beste mekanismo batzuk ezarri ahalko dira, identifikazioaren segurtasuna eta osotasuna eta herritarren borondatearen egiaztapena eta identifikazioa bermatzen dutenak, honako irizpide hauei jarraituz:\n–Tramitea gauzatzeko gaitu diren kanal elektronikoen ezaugarriak.\n–Proportzionaltasuna, ezarritako baldintzaren eta tramiteak zehazki izan dezakeen garrantziaren artean, herritarren eremu juridikoan.\n–Herritarrak aurkeztutako idazkia sinatzeko eskakizun formala, prozedura administratibo orokorraren araudian.\n–Segurtasun juridikoaren maila, eragiketari lotutako arriskuen arabera.\n–Galarko Udalak eskura duen teknologia eta bitartekoak.\n3. Herritarrek aurkezten dituzten idazki eta dokumentu elektronikoek herritarra identifikatzeko eta bere borondatea egiaztatzeko mekanismoa eduki beharko dute, kasu bakoitzean zehaztutako moduan, aurreko 2. atalarekin bat.\n4. Urriaren 1eko 39/2015 Legearen 68. artikuluan xedatuarekin bat, Udal Administrazioak zuzentzeko eskatuko die partikularrei, artikulu honetan nortasunaz, osotasunaz eta benetakotasunaz jasotzen diren baldintzak ez betetzeagatik edozein akats formal egiten dutenean.\nUdal Administrazioaren identifikazio elektronikoa eta bere eskumenaren erabileraren autentifikazioa\n12. artikulua. Identifikazioa egoitza elektronikoan.\nGalarko Udalaren egoitza elektronikoak, identifikatzeko eta berarekin komunikazio segurua izateko, sinadura elektronikoko sistemak erabiliko ditu, betiere gailu seguruko ziurtagirietan edo baliabide baliokideetan oinarrituak.\n13. artikulua. Sinadura elektronikoaren sistema, administrazio jarduera automatizaturako.\n1. Administrazio jarduera automatizatuan eskumenaren erabilera identifikatu eta autentifikatzeko, Udalak zehazten ahalko du zein kasutan erabiliko diren sinadura elektronikoaren sistema hauek:\na) Udalaren zigilu elektronikoa, ziurtagiri elektronikoan oinarritua, sinadura elektronikoaren legeriak eskatutako baldintzak biltzen dituena.\nb) Egiaztapenerako kode segurua, Udalari edo bertako organo bati lotua, eta kasua bada, agiriaren sinatzaileari lotua; dena dela, zilegi izanen da dokumentuaren zuzentasuna Udalaren egoitza elektronikoan sartuz egiaztatzea.\n2. 1a ataleko ziurtagiri elektronikoak. Identifikazio fiskaleko zenbakia eta dagokion izendapena jasoko ditu eta titularraren identitatea, administrazio organoen zigilu elektronikoaren kasuan.\n3. Zigilu elektronikoa publikoa izanen da eta eskuragarria baliabide elektronikoen bidez, ziurtagiri elektronikoen ezaugarriak eta horiek egiten dituzten pertsonak barne; gainera, neurri egokiak hartuko dira zigilu elektronikoaren egiaztapena errazteko.\n14. artikulua. Udalaren zerbitzuko langileen sinadura elektronikoa.\nUdalaren eta bere administrazio organoen zerbitzuko langileen eskumenaren erabileraren autentifikazioa eta identifikazioa baliabide elektronikoak erabiltzen dituztenean, sinadura elektroniko onartuaren bidez eginen da, aldi berean identifikatuko baitu lanpostu edo karguaren titularra; nortasun agiri nazionalean oinarritutako sinadura elektronikoa erabili ahalko da artikulu honen ondorioetarako.\n15. artikulua. Datuen truke elektronikoa komunikazio inguru itxietan.\n1. Administrazio Publikoen eta zuzenbide publikoko organoen eta entitateen artean ezarritako komunikazio inguru itxietan helarazitako dokumentu elektronikoak balioazkoak izanen dira igorleen eta hartzaileen autentifikazio eta identifikaziorako, artikulu honetan ezarritako baldintzetan.\n2. Komunikazioetan parte hartzen duten pertsonak Udal Administraziokoak badira, komunikazioa arautuko duten baldintzak eta bermeak zehaztuko dira eta, gutxienez, jasoko dituzte igorle eta hartzaile baimenduen zerrenda eta trukatuko diren datuen nolakotasuna. Parte hartzen dutenak administrazio ezberdinekoak badira baldintza horiek hitzarmen baten bidez ezarriko dira.\n3. Edonola ere komunikazio inguru itxien segurtasuna bermatuko da eta elkualdatzen diren datuen babesa.\n16. artikulua. Baliabiade elektroniko ziurtatuen bidezko identifikazioaren eta autentifikazioaren elkarreragingarritasuna.\n1. Ziurtagiriak ematen dituzten zerbitzuek egindako ziurtagiri elektroniko onartuak baliozkotzak hartuko ditu Udalak berarekin harremanak izateko, baldin eta ziurtagiriak ematen dituen zerbitzuak Udalari ematen badio behar duen informazioa, teknologikoki bideragarriak diren baldintzetan eta Udalarendako inolako kosturik gabe.\n2. Udalak beharrezko mekanismoak ezarri ahalko ditu, bere eskumen esparruan onarturiko ziurtagiri elektronikoen baliogabetze egoera eta sinadura egiaztatzeko, edo Estatuko Administrazio Orokorraren egiaztapen plataforma erabili ahalko du.\n17. artikulua. Herritarren identifikazioa eta autentifikazioa, udal langileen aldetik.\n1. Baliabide elektronikoen bidez edozein tramitazio egiteko, 9. artikuluan ezarritako tresnaren baten bidez herritarraren identifikazioa edo autentifikazioa eskatzen denean, eta hark horrelakorik ez duenean, identifikazio edo autentifikazio hori modu baliozkoan egin ahal izanen dute udal langile publikoek, sinadura elektronikorako horniturik dauden sistemaren bidez.\n2. Aurreko atalean ezarritakoa eraginkorra izan dadin, herritarrak bere burua identifikatu beharko du eta berariaz baimena eman, eta hori jasota geratuko da desadostasunak edo auziak sortzen direnerako.\n3. Udalak eguneratua izanen du artikulu honetan arauturiko identifikazioa edo autentifikazioa egiteko ahalmena duten langileen erregistroa.\nInformazio administratiboaren zabalkundea baliabide elektronikoen bidez\n18. artikulua. Interes orokorreko zerbitzuen eta antolaketaren gaineko informazioa.\n1. Udal Administrazioak baliabide elektronikoen bidez, gutxienez ere Udalaren web-orriaren bitartez, honako hauen gaineko informazioa emanen du:\na) Bere antolaketa eta eskumenak.\nb) Bere esku utzitako edo hartutako zerbitzuak, prestazio bakoitzaren zehaztapena eta zerbitzu bakoitzaren eskuragarritasuna sarturik.\nc) Tramitatzen dituzten prozedura administratiboak, oinarrizko baldintzak eta ebazteko eta jakinarazteko epeak adierazita, bai eta isiltasunaren esanahia ere.\nd) Kokalekuei dagozkien datuak, esan nahi baita, posta helbidea, telefono zenbakia eta posta elektronikoaren helbidea.\n2. Baliabide elektronikoen bidez zabaltzen ahalko dira herritarrarendako interes orokorrekoak diren kontu edo aferen gaineko jakingarriak, herritarraren bizi kalitatea hobetzen lagun dezaketenak eta gizartean eragin berezia dutenak barne, hala nola alor hauetakoak: osasuna, kultura, hezkuntza, gizarte zerbitzuak, ingurumena, merkataritza, kirola eta aisialdia. Orobat, abenduaren 9ko 19/2013 Legeak, Gardentasunari, informazio publikoa eskuratzeko bideari eta gobernu onari buruzkoak, ezartzen dituen guztiak.\n3. Jakingarri bakoitzean aditzera emanen da zein administrazio organok ematen duen eta zein diren eguneratze datak.\n19. artikulua. Informazio administratiboa.\n1. Udalak baliabide elektronikoen bidez emanen du legeak aginduta edo epaileek ebatzita bide hori erabilita zabaldu behar den informazio guztia; betiere zehaztuko da argitaratzen den egintza edo xedapena zein administrazio organok emanen duen.\n2. Udalak, posible duen heinean, informazio hau zabalduko du:\na) Gobernu organoen erabakiak.\nb) Udal ordenantzak eta erregelamenduak.\nc) Udalaren aurrekontua.\nd) Hirigintza planeamenduko tresnak.\ne) Informazio publikoko iragarkiak.\nf) Kontratazio administratiboari buruzko datuak.\ng) Udal tramite eta prozeduren inprimakiak eta galdetegiak.\n19. artikulua. Araudiari buruzko informazioa.\nGalarko Udalak bermatuko du bere araudia eskura dagoela internet bidez.\n20. artikulua. Kalitatea eta segurtasuna Udalaren webgunean.\n1. Udalaren webguneko zerbitzuak egunaren 24 orduetan eta urteko egun guztietan egonen dira erabiltzeko maneran. Arrazoi teknikoak direla-eta aurreikusten bada webgunea edo haren zerbitzuetariko bat beharbada ez dela egonen erabiltzeko maneran, horren berri eman beharko zaie erabiltzaileei, ahalik eta azkarren, kontsultatzeko eskura dauden ordezko baliabideak zein diren adierazita.\n2. Udalaren webguneak beteko ditu eskuragarritasunaren eta kalitatearen aldetik Administrazio Publikoendako aholkatu diren estandarrak eta, bereziki, bermatuko da ordenantza honen xede diren zerbitzu, jakingarri, tramite eta prozedurak eskuragarriak izatea kode irekiko sistema eragile eta nabigatzaile nagusietatik.\n3. Ordenantza honen 2. artikuluan aipatu diren entitateek ez dute inolako erantzukizunik beren mende ez dauden kanpoko iturrietatik eskuratzen ahal den informazioaren aldera, ezta entitate horiei berei loturik ez dauden pertsonek Udalaren web-orrien bidez adierazten dituzten iritzien aldera.\n21. artikulua. Argitalpen ofiziala.\nInformazioa eta dokumentazioa baliabide elektronikoen bidez zabaltzeak ez du ordezkatuko legeen arabera aldizkari ofizial batean argitaratu behar diren arauzko xedapen eta egintzen argitalpena. Hala ere, informazioa eta dokumentazioa baliabide elektronikoen bidez zabaltzea aldizkari ofizialetan egiten den argitalpenaren osagarria izanen da, baliabide honen mugak direla-eta argitaratzen diren xedapen edo egintzen eduki osoa argitaratzea nahitaezkoa ez denetan.\n22. artikulua. Edukiak gehitzea, baliabide elektronikoen bidez eskura dagoen informazioari.\nBaliabide elektronikoen bidez eskura dagoen informazioari edukiak gehituko zaizkio ordenantza honetan ezarritako oinarriei jarraituz, eta betiere lehentasuna emanen zaio legez edo ebazpen judizialen bidez argitara eman behar den informazio administratiboaren argitalpenari.\n23. artikulua. Espediente elektronikoa.\n1. Espediente elektronikoa administrazio prozedura bati dagozkion dokumentu elektronikoen multzoa da, edozein dela ere daukaten informazio mota.\n2. Espediente elektronikoen folioak zenbakitu eginen dira, organo jarduleak sinatutako aurkibide elektroniko baten bidez. Aurkibide horrek bermatuko du espediente elektronikoaren osotasuna eta aukera emanen du hura behar den guztietan berreskuratzeko; onartzeko modukoa izanen da dokumentu bera espediente elektroniko desberdinetan egotea.\n24. artikulua. Tramitazio elektronikoan sartutako prozedurak.\n1. Udalak progresiboki tramitazio elektronikora ekarriko ditu udal tramite eta prozedura administratiboak, ordenantza honetan ezarritako printzipio orokorrei eta prozedurari jarraituz, betiere urriaren 1eko 39/2015 Legearen babesean.\n2. Aurreko atalean aipatutako tramite eta prozeduren bitartez, honako jarduera hauek egin ahalko dira: informazio eskatu, kontsultak egin, eskaerak, nahikundeak aurkeztu, alegazioak egin, ordainketak, ebazpen eta egintza administratiboen aurka egin eta, oro har, ordenamendu juridiko administratiboak aitortzen dituen eskubide eta ahalmenak erabili.\n25. artikulua. Administrazio jarduketa automatizatua.\n1. Udal Administrazioan sartutako entitateen egintza administratiboak modu automatizatuen eman ahalko dira, betiere aplikatzekoa den araudi administratiboan eta ordenantza honetan egintza administratiboetarako ezarritako baldintzak betetzen badira.\n2. Edonola ere, aldez aurretik organo eskuduna edo eskudunak ezarri beharko dira kasuen arabera, espezifikazioak definitzeko, programazioa, mantentze-lanak, ikuskapena eta kalitatearen kontrola. Orobat adieraziko da inpugnazioez den bezainbatean erantzuletzat hartuko den organoa zein den.\n26. artikulua. Hasiera.\n2. Aurreko atalean aipatutako eskabide elektronikoek sinadura elektronikoa izan beharko dute eta baita Administrazio Publikoen Administrazioa Prozedura Erkideari buruzko 39/2015 Legearen 70. artikuluan ezarritako gainerako baldintzak ere.\n3. Interesdunak behar diren edo komenigarritzat jotzen dituzten dokumentuen kopia digitalizatuak eransten ahalko ditu; horien jatorrizkoarekiko fideltasuna bermatuko du sinadura elektroniko aurreratuaren sistemaren bidez. Udalak edozein unetan eskatu ahalko dio interesdunari jatorrizko dokumentua edo informazioa erakusteko, eta orobat, dagokion artxiboari eskatu ahalko dio aurkeztutako kopien edukia jatorrizkoarekin erkatzeko. Kopia horiek aurkezteak erran nahi du Udal Administrazioari baimena ematen zaiola dokumentu horietan jasotako informazio pertsonalean sartu eta hura erabiltzeko.\n4. Haien erabilera erraztu eta bulkatzeko, eskatzeko sistema normalizatuek izaten ahalko dituzte aurkeztutako informazioa bere sistemetan edo beste administrazio batzuen sistemetan jasotako datuekin bat heldu ote den ikusteko egiaztapen automatikoak, eta are eskaintzen ahalko ere galdetegi elektronikoaren eremuak beteta, osorik edo partez, interesdunak informazioa egiazta eta, hala behar badu, alda eta osa dezan.\n27. artikulua. Ordezkaritza.\n1. Eskaera elektroniko batean interesdun bat baino gehiago dagoenean, eskaera hori interesdun guztiek sinatuko dute elektronikoki, eta espresuki adierazten denarekin jarraituko dira jarduketak edo, bestela, eskaeran lehen sinatzaile gisa agertzen den interesdunarekin.\n2. Herritarrek ordezkarien bitartez jardun ahalko dute prozedura eta tramite administratiboetan, legeria orokorrak ezartzen duenari jarraituz. Edonola ere, ordezkari baten bidez egiten diren jarduketek balioa izateko, egiaztapena beharko da.\n3. Jarduteko gaitasuna duten pertsona fisiko guztiek izan dezakete beste pertsona fisiko edo juridiko batzuen ordezkaritza elektronikoa, betiere ordezkaritza hori egiaztatzen badute sistema hauetariko bat aukeran erabiliz:\n–Aurkeztea ahalorde aski, jatorrizko euskarri elektronikoan, segurtasun juridiko elektronikoari buruz indarra duten xedapenen arabera.\n–Ahalordea sartzea ordezkariaren sinaduraren ziurtagiri onartuan, sinadura elektronikoari buruz indarra duen legeriaren arabera.\n–Ordezkariak ahalordearen deklarazioa egitea eta gero ordezkaritza egiaztatzea Udalaren erregistroetan edo beste administrazio edo entitateenetan, Udalak haiekin lankidetza hitzarmenik sinatu badu.\n4. Ordezkaritza elektronikoa berariaz ematen ahalko da, ondorio guztietarako nahiz halako prozedura batzuetarako, buruz buru Administrazioaren beraren aitzinean, ordezkaritza egiaztatzen duen dokumentazioaren konpultsa elektronikoaren bidez; hura erregistraturik geldituko da, bere egiaztapenerako.\n5. Baliabide elektronikoen bidez emandako ordezkaritza baliozkoa izanen da administrazio prozedurak baliabide elektronikoen nahiz ez elektronikoen bidez tramitatzeko.\n6. Prozedurak baimentzen duenean eta egokitzat jotzen bada, Udalak edozein unetan eskatu ahalko dio ahaldunari, ahalordearen egiaztagiria eta haren indarraldiari buruzko erantzukizunpeko adierazpena.\n28. artikulua. Prozeduren tramitazio elektronikoa.\n1. Administrazioko tramiteak baliabide elektronikoen bitartez egiteko onesten diren programa, aplikazio eta sistema informatikoek honako hauek bermatu beharko dituzte: epeen kontrola, data eta ordua agertzea eta jarduketen arduradunen identifikazioa. Gainera, espedienteen tramitazio hurrenkera errespetatu beharko dute.\n2. Administrazioko organoek bermatuko dute interesdunei entzuteko eskubidea eta herritarrei informazio publikoa emateko eskubidea baliabide elektronikoen bidez gauza daitezkeela.\n29. artikulua. Administrazio prozeduraren instrukzioa.\n1. Baliabide elektronikoen bidez tramitaturiko administrazio prozedura batean, interesdunaren jarduketa guztiek eta egiten diren administrazio egintzek bete beharko dituzte legeak orokorki ezartzen dituen baliozkotasun irizpideak; horrez landa, luzatu eta jaso beharko dira ordenantza honetan arautzen den Erregistro Elektronikoaren bitartez.\n3. Bai ziurtagiri eta dokumentu elektronikoetan bai datuen igorpenetan, haien luzapena, tratamendua eta ondorioak ordenantza honen araberakoak izanen dira, hertsiki loturik datu pertsonalak babesteko araudiari, baita administrazio prozedurari aplikatzen ahal zaizkion gainerako arauei.\nPaperezko ziurtagiri bat dagozkion datuen igorpenarekin ordezkatu ahal izateko, beharrezkoa izanen da horien titularrak igorpena espresuki baimentzea, datu pertsonalei buruzko araudiak ezartzen duenarekin bat, lege mailako arau batek aurreikusten dituenetan izan ezik. Baimenik ematen ez badu, interesdunak behar den ziurtagiria eskatu beharko du eta hura aurkeztu.\n30. artikulua. Kopia elektronikoak eta paperezko euskarrian dauden dokumentuak eraldatzea.\n1. Interesdunak berak nahiz Udal Administrazioak luzaturiko dokumentu elektronikoen kopiak, jatorrizko formatua mantendurik ala ez, kopia benetakotzat hartuko dira, betiere jatorrizko dokumentu elektronikoa Administrazioaren esku badago eta sinadura elektronikoko informazioak eta, hala behar badu, denbora-zigilatzeak dokumentu horrekin bat heldu dela egiaztatzeko bidea ematen badu.\n2. Jatorrian paperezko euskarrian luzaturiko dokumentuetatik kopiak egin nahi badira baliabide elektronikoak erabiliz, digitalizazio prozedura seguru bat erabiliz egin beharko dira: konpultsa egin duen Udal Administrazioaren zerbitzuko langilearen sinadura elektroniko onartua izan beharko du eta kopiaren segurtasuna eta osotasuna bermatu; horrela, benetako dokumentutzat hartuko da.\n3. Udal Administrazioak herritarrak aurkeztutako dokumentu pribatuen irudi elektroniko digitalizatuak lortu ahal izanen ditu, balio eta eraginkortasun berdinarekin; horretarako, irudizko dokumentuaren benetakotasuna, osotasuna eta kontserbazioa bermatuko duten digitalizazio prozedurak erabiliko ditu, eta horren lekukotasuna utziko da. Eskuratze hori modu automatizatuan egin daiteke, dagokion zigilu elektronikoaren bidez.\n4. Tramitazio elektronikoan sartu diren tramite eta prozedura administratiboei paperezko dokumentuak erantsi ahal izanen zaizkie, dokumentu horien konpultsa elektronikoaren bidez, 2. atalean ezarritakoari jarraituz.\n5. Elektronikoki konpultsaturiko dokumentuak baliagarri izanen dira bai konpultsa hori egin den prozedura zehatzean bai Udal Administrazioak tramitaturiko beste edozein prozeduratarako.\n6. Dokumentu elektronikoak paperezko euskarria duten kopietara pasatu ahalko dira prozedura automatizatuen bidez. Baliabide elektronikoen bidez luzatu eta elektronikoki sinaturiko dokumentu publiko administratiboen paperezko kopiak benetako kopiatzat hartuko dira, baldin eta elektronikoki sorturiko egiaztapenerako kode bat inprimatua badute, edo egiaztapenerako beste sistema batzuk, haien benetakotasuna egiaztatu ahal izateko Udal Administrazioaren artxibo elektronikoetan sartuz. Jatorrizko dokumentu elektronikoa eskuratu ahalko da Udalak emandako helbide elektronikoa erabiliz.\n7. Modu elektronikoan hasitako prozedura bat ez denean erabat euskarri elektronikoan tramitatzen, eskumena duen organoak paperezko euskarrian erreproduzituko ditu eskaerak, komunikazioak eta beste dokumentu elektronikoak, espedientearen tramitazioarekin jarraitu ahal izateko, aurreko atalean ezarritakoari jarraituz.\n31. artikulua. Baliabide elektronikoen bidezko prozeduren amaiera.\n2. Prozedura elektroniko bati amaiera ematen dion egintzak edo ebazpenak beteko ditu Administrazio Publikoen Administrazio Prozedura Erkideari buruzko urriaren 1eko 39/2015 Legean aurreikusitako baldintzak.\n32. artikulua. Baliabide elektronikoen bidezko jakinarazpena.\n1. Tramitazio elektronikora ekarritako prozedura administratibo eta tramiteetan baliabide elektronikoen bidezko jakinarazpena eginen da interesdunak baliabide horiek lehentasunez hautatu dituenean edo horiek erabiltzeko adostasuna eman duenean, deusetan ukatu gabe ordenantza honetan ezarritakoa. Baliabide elektronikoen erabilera dela-eta arestian aipatu lehenespena eta adostasuna baliabide elektronikoen bidez adierazten eta eskatzen ahalko da, betiere.\n2. Interesdunek adostasun orokorra eman dezakete Udal Administrazioko tramite guztietarako, edo tramite baterako edo batzuetarako, adierazten dutenaren arabera. Alderdi batek eskatuta hasten diren administrazio prozedura elektronikoetan onarpen hori emantzat joko da, interesdunak kontrakoa adierazi ez badu behintzat, Udalak ematen dizkion baliabide telematikoen bitartez.\n3. Artikulu honetan ezarritakoa eraginkorra izan dadin, jakinarazpena baliabide elektronikoen bidez jasotzeko nahia adierazten duen interesdun orok posta elektronikoaren helbide bat izan beharko du, Administrazio Publikoen Administrazio Prozedura Erkidea arautzen duen urriaren 1eko 39/2015 Legean ezarritako baldintzak beteko dituena.\n4. Posta elektronikoaren helbideak indarraldi mugagabea izanen du jakinarazpenetarako helbide balioduna izan dadin, salbu eta titularrak hura kentzeko edo aldatzeko eskatzen duen, pertsona fisikoa zendu edo izaera juridikoa iraungi delako, ebazpen administratibo edo judizial batek hala aginduta.\n5. Jakinarazpena egintzat joko da legezko ondorio guztietarako, posta elektronikoaren helbidean haren edukian sartzen bada. Jakinarazteko sistemak egiaztatu beharko du jakinarazpenaren xedeko egintza zer egunetan eta zer ordutan jarri den interesdunaren eskura, interesdunaren helbide elektronikoan jakinarazpena noiz jaso den, jakinarazitako herritarra jakinarazpen mezuaren edukian sartu ote den, bai eta horietarikoren bat ezinezkoa bada, horretarako zer arrazoi tekniko dagoen ere.\n6. Adierazitako helbide elektronikoan jakinarazpena eskura jarri dela jakinda, legez ezarritako epean mezua irekitzen ez bada, jakinarazpenari uko egiten zaiola ulertuko da, salbu eta ofizioz edo hartzaileak hala eskaturik mezuan sartzeko ezintasun tekniko edo materiala dagoela egiaztatzen den kasuetan.\n7. Administrazio Publikoen Administrazio Prozedura Erkideari buruzko urriaren 1eko 39/2015 Legearen 40 eta 41. artikuluak aplikatuko dira.\n33. artikulua. Erregistro Elektronikoa sortzea Galarko Udalean.\n1. Galarko Udalaren Erregistro Elektronikoa sortu da, zerbitzu publiko berria emateko, herritarrek edo administrazioko organoek bide elektronikoa erabil dezaten eskabideak, idazkiak edo komunikazioak aurkeztu eta jasotzeko, ordenantza honetan zehazten diren prozedura administratibo eta tramiteetan edo etorkizunean bide elektronikoan sartzen direnetan, Galarko Udaleko administrazioarekin ari direlarik.\n2. Udalaren Erregistro Elektronikoak gainera, jasota utziko ditu Udal Administrazioko organoek intereresdunei bide elektronikoa erabiliz eta ordenantza honetan ezarritako baldintzak betez bidaltzen dizkieten idazkiak eta komunikazioak, ordenantza honetan zehazten diren prozedura eta tramiteak edo aurrerantzean bide elektronikora ekartzen direnak direla medio.\n3. Tramite eta prozedurak tramitazio elektronikora ekartzea onesten duten xedapenek zehaztuko dute zer dokumentu eta formatuk izanen duten sarrera Erregistro Elektronikoan, bai eta haren funtzionamendu baldintzak ere.\n34. artikulua. Erregistro Elektronikoaren konfigurazioa.\n1. Udalaren Erregistro Elektronikoa osatuko dute Udal Administrazioko beharrei begira ezartzen diren erregistro unitate elektronikoek; ondorio guztietarako Udalbatzako erregistro orokorrean sartuko da eta borondatezkoa izanen da administratu guztiendako, salbu eta hura erabiltzea legez nahitaezkoa denean edo etorkizunean prozedura elektronikoak sortzeko arauetan ezartzen bada eskabideak, idazkiak eta komunikazioak erregistro horren bidez aurkeztu behar direla...\n2. Udalaren Erregistro Elektronikoa Idazkaritzaren mende egonen da organikoki.\n35. artikulua. Eginkizunak.\na) Eskabide, idazki eta komunikazioak jaso eta igortzea, ordenantza honetan zehazten diren tramite eta prozeduretan edo etorkizunean bide elektronikora ekartzen direnetan, haien sorrera arauen arabera.\nb) Sarrera eta irteera idazpenak jasotzea, Nafarroako Toki Entitateen Antolaketari, Funtzionamenduari eta Araubide Juridikoari buruzko azaroaren 28ko 2568/1986 Errege Dekretuaren 153. artikuluari eta hurrengoei jarraituz.\nc) Herritarrek aurkeztutako dokumentu elektronikoen harreraren egiaztagiriak sortuko ditu. Erregistro Elektronikoaren sistema informatikoak berak automatikoki sortuko ditu eta kasuan kasuko idazki, eskabide edo komunikazioaren kopia kautotua izanen da, aurkezpen data eta ordua eta erregistroko sarrera-zenbakia jasoko dituelarik. Erabiltzaileari ohartarazi behar zaio aurkeztutako dokumentu elektronikoaren egiaztagiririk ez jasotzeak esan nahi duela ez duela aurkeztu eta, beraz, beste uneren batean edo bestelako baliabideak erabiliz aurkeztu behar duela.\nEskabide, idazki edo komunikazioarekin batera dokumentuak aurkezten badira, betiere formatuko estandarrak eta segurtasun baldintzak betetzen badituzte, Erregistro Elektronikoak dokumentu horiek entregatu direlako egiaztagiriak sortuko ditu, dokumentu horien osotasuna bermatzeko eta baita atzera bota ez direla egiaztatzeko.\nd) Eskabide, idazki eta komunikazio elektronikoen sarrera eta irteera idazpenen artxibo informatiko baten mantentze-lanak eta kontserbazioa, urte naturalari dagokiona.\n36. artikulua. Idazpen elektronikoen egiazkotasuna, osotasuna, konfidentzialtasuna, eskuragarritasuna eta kontserbazioa.\n1. Udalaren Erregistro Elektronikoaren euskarria den sistema informatikoak bermatuko du egindako idazpenen egiazkotasuna, osotasuna, konfidentzialtasuna, eskuragarritasuna eta kontserbazioa.\n2. Organo eskudunei, erregistro unitate elektronikoen bitartez, idazki, eskabide eta komunikazioak tramitatzeko igortzen zaizkienean edo hauek interesdunei igortzen dizkietenean, segurtasun neurriak hartuko dira ez daitezen komunikazioak atzeman edo aldatu, baimenik gabe eskuratu eta, orobat, datu pertsonalen babesa berma dadin, Datu Pertsonalak Babesteari buruzko abenduaren 13ko 15/1999 Lege Organikoan eta hura garatzen duen abenduaren 21eko 1720/2007 Errege Dekretuan ezarritakoari jarraituz.\n37. artikulua. Aurkezteko baldintza orokorrak.\n1. Eskabide, idazki eta komunikazioen aurkezpen elektronikoa onartuko da soilik ordenantza honetan zehazten diren tramite eta prozeduretan edo etorkizunean bide elektronikora ekartzen direnetan. Erregistrora sartzeko helbide elektronikoan, zerrenda eguneratuan agertuko dira bertan aurkez daitezkeen eskabide, idazki eta komunikazioak.\nAurrekoak ez du salbuesten a priori beste norbait ordezkatuz edo organo administratiboek eskatuta ari dela frogatzeko duen betebeharretik.\n2. Aurkezpen hori borondatezkoa izanen da interesdunendako. Aurreko atalean, lehen puntuan aipatutako zerrendan sartu gabeko eskabide, idazki eta komunikazioak jasotzen badira Erregistro Elektronikoan, horiek ez dute inolako ondoriorik izanen. Kasu horretan, artxibatu eginen dira eta ez aurkeztutzat joko, eta horrela jakinaraziko zaio igorleari.\n3. Ondorio berak izanen dira Erregistro Elektronikoan eskaerak, idazkiak eta komunikazioak aurkeztean edo Administrazio Publikoen Administrazio Prozedura Erkideari buruzko urriaren 1eko 39/2015 Legearen onartutako gainerako baliabideen bidez egiten denean. Hartara, organo, herritar edo enpresak erregistro unitate elektronikoetan eskabideak, idazkiak eta komunikazioak aurkeztu dituela frogatu ahalko du, erregistro horiek modu automatikoan luzatuko duten gordekinaren bitartez.\n38. artikulua. Herritarraren sarbidea Erregistro Elektronikoan.\nErregistro Elektronikoan eskabideak, idazkiak eta komunikazioak aurkezteko herritarrek Udalaren egoitza elektronikoa erabiliko dute, helbide honetara konektatuz:\n39. artikulua. Sarrerako erregistroa izan dezaketen idazkiak eta agiriak.\n1. Erregistro unitate elektroniko ezberdinetan sarrerako erregistroa izan dezaketen eskabide, idazki eta komunikazioak izanen dira behar bezala identifikatuta dituztenak igorlea nahiz hartzailea izanen den pertsona, organoa, prozedura edo Udalaren unitate administratiboa, prozedura administratiboaren legeria orokorraren esparruan.\n2. Interesdunak dokumentu batzuk erantsi behar dituenean bere eskaera edo idazkia tramitatzeko, euskarri elektronikoan egin ahalko da, baldin eta dokumentu horiek elektronikoki sinatuak baditu interesdunak berak edo sinadura elektroniko onartuaren bidez autentifikatuta dauden hirugarrenek. Dokumentu guztiak eginen dira Udal Administrazioak erabiltzen dituenekin alderatuta bateragarriak diren informatikako aplikazio eta/edo formatuetan. Informatikako aplikazioak eta formatu motak Udalaren egoitza elektronikoan argitaratuko dira.\n40. artikulua. Epeen kontaketa.\n1. Bai interesdunei bai Administrazio Publikoei dagozkien epeen kontaketari dagokionez, Udalaren Erregistro Elektronikoa egoitza elektronikoko data eta ordu ofizialek gobernatuko dute; horrek behar diren segurtasun neurriak izanen ditu bere segurtasuna bermatzeko eta ikusgai egoteko.\n2. Erregistro Elektronikoa eguneko hogeita lau orduetan eta urteko egun guztietan egonen da erabiltzaileen eskura, salbu eta arrazoi teknikoak direla-eta beharrezkoak diren etenak direnean.\n3. Egun baliodun edo naturaletan finkaturiko epearen kontaketarako, eta interesdunek epeak betetzeari dagokionez, honela jokatuko da:\n–Erreferentziako data eta ordua izanen dira indarra dutenak kasuan kasuko eskaera, idazki edo oharra Erregistro Elektronikoari euskarria ematen dion informazio sisteman jasotzean edo handik ateratzean.\n–Delako eskaera, idazki eta/oharra egun baliogabe batean sartzen bada, hurrengo egun balioduneko lehen orduan sartu dela ulertuko da. Horri dagokionez, dagokion sarrera oharrean jasoko da eskaera, idazkia edo oharra egiazki zer egun eta ordutan bildu den; berrespen mezuan, ordea, hurrengo egun balioduneko 00:01a agertuko da.\n–Erregistro Elektronikotik ez da irtengo inolako idazki edo komunikaziorik egun baliogabeetan.\n4. Dokumentua modu elektronikoan biltzeko arazo teknikoak hautematen direnean, sistemak berak horren berri eman beharko dio aurkezleari, dagokion akats-gaztiguaren bidez, jasorik geldi dadin aurkezpena ez dela modu baliozkoan egin.\n5. Arrazoi teknikoen kariaz aurreikusten bada erregistroa ez dela erabiltzeko maneran egonen, erabiltzaileei horren berri eman beharko zaie ahalik eta azkarren eta egoera horrek irauten duen bitartean.\nArtxiboak eta sarbidea dokumentu elektronikoetan\n41. artikulua. Dokumentuen artxibo elektronikoa.\n1. Udal Administrazioak baliabide elektronikoen bidez artxibatu ahalko ditu bere eginkizunak gauzatzean sortzen diren dokumentu guztiak, Administrazio Publikoen Administrazio Prozedura Erkideari buruzko urriaren 1eko 39/2015 Legearen 17. artikuluan ezarritako baldintzak betez. Paperezko dokumentuen kopia elektronikoa egin nahi izanez gero, ordenantza honetan ezarritako konpultsa prozedurari jarraituko zaio.\n2. Partikularren eskubideak edo interesak ukitzen dituzten egintza administratiboak dituzten dokumentu elektronikoak halako euskarrietan kontserbatuko dira ezinbestean, bai formatu berean edo behar den informazioaren izaera eta osotasuna segurtatuko duen beste edozeinetan erreproduzitu ahal izateko. Edozein kasutan, datuak beste formatu eta euskarri batzuetara pasatzeko aukera bermatuko da, aplikazio ezberdinetatik sarbidea izan dezaten.\n3. Dokumentuen kudeaketaren alorrean indarrean dagoen araudiaren arabera eginen da dokumentu elektronikoen artxiboa sailkapen koadroari, deskribapen metodoari eta kontserbazio egutegiari dagokienez.\n4. Dokumentu elektronikoak biltzen dituzten baliabide edo euskarriek segurtasun neurriak izanen dituzte, artxibatutako dokumentu eta espedienteen osotasuna, egiazkotasuna eta kontserbazioa bermatzeko eta, bereziki, erabiltzaileen identifikazioa eta sarrerako kontrola.\n5. Udalak hitzarmenak edo akordioak egin ditzake beste entitate batzuekin dokumentu elektronikoen behin betiko artxiborako, betiere aurreko atalean ezarritako bermeak betetzen badira.\n42. artikulua. Erregistro eta artxibo administratibo elektronikoak zaintzea eta haiek eskuratzeko bidea.\nBaliabide elektronikoetan biltegiratutako dokumentuen zainketa eta haiek eskuratzeko bidea arautuko dute ordenantza honetan informazioa eskuratzeko bideei buruzko aurreikuspenek eta datuen konfidentzialtasuna eta pribatutasuna babesteko arau aplikagarriek, bai eta dokumentuak eskuratzeko bideez eta ebaluazioaz arduratzen den udal organoaren irizpenek ere.\nTramiteak eta prozedurak tramitazio elektronikora ekartzea\n43. artikulua. Tramiteak eta prozedurak tramitazio elektronikora ekartzeko mekanismoa.\n1. Udalak administrazio jardueran baliabide elektronikoak erabiltzea adostuko du, printzipio hauei jarraituz: titulartasunaren errespetua eta hura esleitua duen organoaren eskumeneko jarduera errespetatzeko printzipioak. Orobat, dagokion jarduera erregulatzen duten arauetan ezarritako baldintza formalak eta materialak beteko ditu eta edozein kasutan, sinplifikazio administratiboaren irizpideari jarraituz, baliabide elektronikoen aplikazioa sustatuko du laneko prozesuetan, prozeduren kudeaketan eta administrazio jarduketan.\nProzeduren, prozesuen eta zerbitzuen kudeaketan baliabide elektronikoak aplikatzen hasi aitzin, betiere prozedura, prozesua edo zerbitzua ikuspegi funtzionaletik berriz ere diseinatzeko eta errazteko azterketa egin beharko da.\n2. Administrazio Elektronikora ekartzen diren prozedura eta tramiteen ezaugarriak zehaztu beharko dira, kasu bakoitzean, ordenantza hau garatzeko araudian, Administrazio Elektronikoan sartzeko proiektua oinarri hartuta, hurrengo artikuluetan ezarritakoarekin bat.\n3. Kapitulu honetan agertzen diren aurreikuspenak kasu hauetan ere aplikatuko dira:\na) Tramitazio elektronikora ekarri diren prozedura eta tramiteak aldatzeko prozeduran.\nb) Administrazio Elektronikoaren tresna eta zerbitzu berariazkoen funtzionamendu araubidean.\nc) Administrazio Elektronikoaren arloan beste administrazio eta entitate publikoekin sinatzen diren lankidetza eta elkarlanerako itunen sinaduran, itunen arloan aplikatzen ahal diren gainerako arauak ukatu gabe.\nd) Beste Administrazio Publikoekin komunikazio eta harremanak izateko prozeduretan.\n44. artikulua. Galarko Udalaren tramite eta prozedura elektronikoen katalogoa.\nHerritarren informaziorako, Galarko Udalaren tramite eta prozedura elektronikoen katalogoan sartuko da, bere web-orrian argitaratuko baitu, Administrazio Publikoen Administrazio Prozedura Erkideari buruzko urriaren 1eko 39/2015 Legean ezarritako esparruetan.\nLehenbizikoa.–Egungo tramite eta prozedurak sartzea.\nProzedurak bide elektronikoaren bidez tramitatzeko gaur egun eskura dauden tramite eta prozedurak, bai Udalaren webgunearen bidez edo bestelako kanal telematikoak erabiliz, tramitazio elektronikoan sartuta daudela ulertuko da eta Udalaren tramite eta prozedura elektronikoen katalogoan sartu beharko dira, ordenantza honek indarra hartzen duen unetik.\nOrdenantza hau ez da aplikatuko indarra hartu baino lehen hasitako prozeduretan.\nEgoitza elektronikoaren helbidea www.cendeadegalar.es izanen da.\nLehenbizikoa.–Ordenantzaren garapena eta betearazpena.\nToki Araubidearen Oinarriak arautzen dituen apirilaren 2ko 7/1985 Legearen 21.1 b) artikuluarekin bat, Alkatetza da ordenantza hau garatu eta betearazteko behar diren xedapenak emateko eskumena duen organoa.\nBigarrena.–Ordenantzaren zabalkundea eta udal enplegatuen prestakuntza.\nOrdenantza hau onetsi bezain laster Udalak haren berri emanen die herritar guztiei eta batez ere bere aplikazioak bereziki ukitzen dituen talde eta entitateei.\nOrdenantza honen garapenean zabalkunde ekintzak eta berariazko prestakuntzakoak eginen dira, jarduera administratiboan baliabide elektronikoak erabiltzeko segurtasun baldintzei buruzko ezagutzak eguneratuta daudela bermatzeko, bai eta ondoko hauei buruzkoak ere: datu pertsonalen babesa, jabetza intelektual eta industrialaren errespetua eta informazioaren kudeaketa Udal Administrazioaren zerbitzura dagoen langileendako.\nHirugarrena.–Prozedura eta tramite berriak arautzea.\nOrdenantza honek indarra hartzen duenetik, prozedura eta tramite administratibo berriez edo egun direnen aldaketez egiten diren arauketa guztiek aurreikusi beharko dute horiek baliabide elektronikoen bidez tramitatzeko aukera, eta bat egin beharko dute ordenantza honetan aurreikusten diren baldintzekin. Haien arauketa egin beharko da ordenantzaren hamargarren kapituluan aurreikusten den sarrera prozedurarekin bat.\nLaugarrena.–Udal araudira egokitzea.\nUdalak konpromisoa hartzen du udal araudia ordenantza honen aurreikuspenetara egokitzeko, urtebeteko epean, indarra hartzen duenetik.\nOrdenantza honek indarra hartuko du Nafarroako Aldizkari Ofizialean osorik argitaratu eta hamabost eguneko epea iragandakoan, Nafarroako Toki Administrazioari buruzko uztailaren 2ko 6/1990 Foru Legearen 326. artikuluan eta Toki Araubidearen Oinarriak arautzen dituen apirilaren 2ko 7/1985 Legearen 56.1, 65.2 eta 70.2 artikuluetan ezarritakoari jarraituz.\nIragarkiaren kodea: L1703310


Erasmus bat kultur- eta sorkuntza-arloko ekintzaile berrientzat - SPRI\n12 apirila, 2018\nErasmus bat kultur- eta sorkuntza-arloko ekintzaile berrientzat\nEuropako programa horrek aukera ematen du ongi errotutako enpresekin kolaboratzeko.\nErasmus for Young Entrepreneurs Europako Batzordeak bultzatutako truke-programa bat da. Negozio-ideia propioa garatu nahi duten ekintzaileei zuzenduta dago, aukera ematen dielarik prestakuntza-egonaldiak egiteko beste herrialde batzuetako ETEetan, eta horrela, beren ezagutzak zabaltzeko. Esperientzia zabala duen enpresari batek hartuko ditu, zeina ekintzaileen tutore bihurtuko baita prestakuntza-egonaldiak dirauen bitartean (1-6 hilabete). Europako programa hori jarduera sektore guztietara zuzenduta dago, eta izena gorabehera, ez dago adin-mugarik parte hartzeko.\nErasmus for Young Entrepreneurs programaren barruan, ildo berezi bat bultzatu da kultur- eta sorkuntza-arloko industrientzat (KSI), Excite 2.0 proiektuaren eskutik. Europako zortzi bazkidek (besteak beste, Arabako C2+i kultur aholkularitzak) sustatzen dute ekimen hori, eta helburutzat du enpresa berrien eta sektorean ongi finkatutako ETEen arteko trukea bultzatzea.\nExcite 2.0 beraizik zuzentzen zaie garatu beharreko negozio-plan bat duten ekintzaileei eta 3 urte baino gutxiagoko antzinatasuna duten proiektuei. Programako parte-hartzaileek 1-6 hilabete bitarteko egonaldi bat egin ahal izango dute kultur- eta sorkuntza-sektoreko enpresa batean. Enpresa hori Eslovakia, Eslovenia, Austria, Alemania, Holanda, Suedia edo Serbian kokatuta egon liteke. Bestalde, ekimena zabalik dago orobat KSI sektoreko ETEetako arduradun diren eta tutore gisa parte hartu nahi duten enpresarientzat.\nAsmoa da prestakuntza-prozesua onuragarri izan dadila bi alderdientzat. Batetik, ekintzaile berriak hurbiletik ikasiko du nola funtzionatzen duen kultur- eta sorkuntza-industrien sektoreak, eta lehen eskuko ezagutza praktikoak barneratuko ditu. Bestetik, ETEko arduradunak enpresari buruzko ikuspegi berri bat izango du eta beste arlo batzuetako ezagutzak barneratuko ditu, oso baliagarri izan daitezkeenak bere produktuak, zerbitzuak edo prozesuak hobetzeko.\nErasmus for Young Entrepreneurs ekintzaileentzako truke-programa europarrak ibilbide luzea du. Azken 9 urteotan, ia 9.900 ekintzaile berrik eta 5.800 bat enpresatako arduradunek parte hartu dute ekimen horretan. Trukeak sektore oso desberdinetan egin dira, eta, batik bat, alderdi hauek lantzen dituzten enpresetan: marketina eta publizitatea, hezkuntza, arkitektura, IKTak, turismoa eta aholkularitza.


Cookien politika • Bidea Salvaescaleras | Sillas Salvaescaleras Gipuzkoa\nHasiera - Cookien politika\nAzken eguneratzea: 2021eko abenduaren 21a\nErabilitako cookie-ak: berezkoak eta hirugarrenenak\nEstatistikak lortzeko erabiltzen dira? Bai, legezko oinarria zerbitzua hobeto kudeatzeko gure interes legitimoa izanik.\nWebgune honen bidez cookie-ak instalatzen dituzten hirugarrenen zerbitzuak: Google, Google Analytics.\nNola konfiguratu eta desgaitu cookie-ak\nZure web nabigatzailetik zure gailuan instalatutako cookie-ak baimendu, blokeatu edo ezabatu ditzakezu. Zure gailuan cookie-ak instalatzen uzten ez baduzu, baliteke nabigazio-esperientziak okerrera egitea edo ezinezkoa izatea. Jarraian, cookie-ak nabigatzaile bakoitzean nola konfiguratu aurki dezakezu:\n1.- motak eta erabilerak\nZerbitzuak cookie propioak eta hirugarrenenak erabiltzen ditu nabigazioa hobetzeko, zerbitzua emateko eta web-orriaren erabilerari buruzko estatistikak lortzeko.\n2.- Zer da cookie bat eta zertarako balio du?\nCookie bat testu-fitxategi bat da, zure ordenagailuaren, mugikorraren edo tabletaren web-nabigatzailera bidaltzen dena, eta egindako nabigazioari buruzko informazioa biltegiratzeko eta berreskuratzeko balio du. Adibidez, gogoratu zure erabiltzaile-izena eta pasahitza edo zure profilaren lehentasunak.\n3.- Zer cookie mota daude?\nNork kudeatzen dituen:\nHirugarrenen cookie-ak; zure nabigatzailera bidaltzen dira guk zuzenean kudeatzen ez dugun ekipamendu edo web domeinu batetik, baizik eta hirugarren erakunde batetik, Googletik adibidez.\nAktibo dauden denboraren arabera, honako hauek daude:\nSaioko cookie-ak; zure nabigatzailearen cookie-en fitxategian egoten dira web-orria utzi arte, eta, beraz, ez da bat bera ere geratzen zure gailuan.\nCookie iraunkorrak; zure gailuan egoten dira eta gure webguneak irakurri egiten ditu bisita berri bat egiten duzun bakoitzean. Cookie horiek ez dute funtzionatzen data jakin bat igarotakoan.\nAzkenik, helburuaren arabera, honako hauek ditugu:\nCookie teknikoak; nabigazioa eta webgunearen funtzionamendu ona hobetzen dute.\nPertsonalizatzeko cookie-ak; irizpide batzuen arabera, aldez aurretik definitutako ezaugarri batzuekin sartzeko aukera ematen dute.\nAnalisi-cookieak; emandako zerbitzuaren erabilera estatistikoki neurtzeko eta aztertzeko aukera ematen dute.\nBidea.es erabilitako cookie-ak:\nBidea.es erabilitako hirugarrenen cookieak:\nGoogle: Cookie-ek (NID edo consent) aukera ematen dute Googletik kanpo iragarkiak nola ikusten diren pertsonalizatzeko edo bilaketa-emaitzak erakusterakoan hizkuntza gogokoena bezala informazioa gordetzeko.\nGooglek hainbat zerbitzutan erabiltzen dituen cookie motei buruzko informazio gehiago.\nGoogle Analytics: Bere cookiek (adibidez, _ga) erabiltzaile batek webgune bat bisitatzen duen aldiak zenbatzeko aukera ematen dute, nola, noiz eta nondik bisitatzen duen.\nNolanahi ere, Google Analyticsen cookie-ak desgaitu ditzakezu hemendik.


Komertzioak hasiak dira erakusleihoak apaintzen - Eskoriatza - Goiena.eus\nKomertzioak hasiak dira erakusleihoak apaintzen\nImanol Beloki 2017-12-15 13:40\nGabonetako erakusleiho lehiaketarako prest Zarus goxoki denda.\nGabonak gertu, urtero moduan, merkatariei zuzendutako erakusleiho lehiaketa jarri du abian Eskoriatzako Udalak. Lehiaketa astelehenean hasiko da, eta urtarrilaren 6ra arte, komertzioen erakusleihoak apainduta ikusiko dituzte herritarrek.\nErakusleiho lehiaketa urtero egin bada ere, aurten garrantzi handiagoa eman nahi dio Eskoriatzako Udalak; izan ere, irailean sortutako Merkataritza Mahaiak bi ekintza antolatu ditu, eta urtea bukatu aurretik egingo ditu. Batetik, Gabonetako erakusleiho lehiaketa, eta bestetik, Eskoriatzako establezimenduak non dauden jakiteko plano bat, Komertzioen mapa izenekoa.\nErakusleiho lehiaketan, sari bakarra izango da, 300 eurokoa, eta Eskoriatzako merkataritzaestablezimendu guztiak aintzat hartuko dira lehiaketan, aurrez izena eman behar izanik gabe. Gutxienez, 2017ko abenduaren 18tik 2018ko urtarrilaren 6ra bitartean (biak barne) erakusketarako prestatuta egon beharko dute erakusleihoek, eta botoa emateko azken eguna urtarrilaren 3a izango da. Bozketa egiten dutenen artean, bestalde, 100 euro zozketatuko dira Eskoriatzako edozein establezimendutan gastatzeko. Sari banaketa eta zozketa, bestalde, urtarrilaren 5ean egingo da, 19:30ean, Fernando Eskoriatza plazan, eta irabazlea aukeratzeko, erakusleihoaren kalitatearekin batera, kontuan hartuko dira publizitate-mezuaren irudimena, originaltasuna eta eraginkortasuna. Berrerabilitako materiala erabiltzea ere baloratuko da. Epaimahaia, berriz, herriko elkarte bakoitzeko kide banak osatuko du. Sariduna aukeratzeko, epaimahaikide bakoitzaren botoak batuko dira, eta horiei herritarren botoak gehituko zaizkie.\nDatorren astean, Gabonetako egitaraua etxez etxe banatuko dute, eta, horrekin batera, Komertzioen mapa, turismo mapa, eta erakusleiho lehiaketan herritarrek bozkatzeko txantiloia. Horrekin batera, komertzio txikia sustatzeko herriko merkataritza definitzen duten hainbat hitz agertuko dira.\nErakusleiho lehiaketa eta Komertzioen mapa ekintzen ostean, urtarrilean elkartuko da berriz Merkataritza Mahaia, eta, bilera horretan, herriko merkataritza indarberritzeko 2018rako plangintza zehaztuko dute. Hala, Udalak erakusleiho lehiaketan parte hartzeko dei egin die herritarrei.\nEskoriatzako 'Komertzio mapa'


Mascarades et Bohémiens - MASKARADAK - Xiberoko maskaradak lehen\nMASKARADAK - Xiberoko maskaradak lehen\nXIX Mendeaz geroztik izan diren aldaketak Xiberoko maskaradan.\nDenborarekin xiberotar maskaradak hanitx zentzatu dira, nahiz eta batzutan « basa » itxura atxikitzen duten.\nBarrikaden forma aldatu da , zeren herriaren sarrerala heltzen ziren inbaditzailen jokoa itxuratzen zen.\n« Gorri » eta « Beltz » personaien bereixketa ez zen orai bezain argia.\nBeste joko eta personaiak baziren, bereziki « Beltzak » taldean, adibidez hartza eta bere erakuslea, zaharren bikotea, sarjenta, lili saltzaleak ikusten ahal ziren Europako hainbat maskaradetan bezala.\nBarrikaden forma aldatu da\n« La tradition au Pays Basque » liburua argitaratu zuen J.-D.-J. Salaberry-k 1899an eta barrikadak horrela azaltzen ditu :\n« … Jadanik maskaradari harreraren egiteko apaindurik, gizon gazteak herriaren sarreran jartzen dira eta han, makila luze multzo batekin baita emazte eta haur saldo handi bat bilduz, giza barrikada bat antolatzen dute, bizia eta mugikorra, inbaditzaile oldearen geldiarazteko itxuran. Baina barrikada horrek ez lezazke luzaz atxik . Txerreroa aitzinean eta Buhame jaunak eskopeta tiro zonbait enzünarazi ondoan, barrikada zabaltzen da eta jokolarien taldea herrian sartzen da. »\n1840ko datu batzutan bermatuz, Georges Herelle-k idazten du « Le théâtre comique » (1925) bere liburuan :\n« Badé-ren arabera, bere garaian horrela gertatzen zen eraso aitzinekoa : « Entseinaria » aitzinean jartzen zen eta giza barrikadakoeri gutun bat pasatzen non errenditzea eskatzen zen, eta beraien ezetza ikusi ondoan, eskopeta tiroak botatzen zituzten. »\nEta beste idatzi batean, XIX. Mende hasieran ikusi dituen barrikadak deskribatzen ditu. Bi zatitan ezarten ditu, lehenik helburutzat duten herrirako bidean aurkitu barrikaden eraso itxuren antolatzea eta bestetik, harrera egiten duen herriko notableei egin agurra.\n1914ko maskaradetaz Herelle-k egin idatzia (-Frantsesez.)\n« Gorri » eta « Beltz » taldeen bereixketa ez zen orain bezain nabaria\nGeorges Herelle-k aipatzen du Buhame anderea, gehienetan « Maka beltza » izenekoa eta hau, XIX. Mende bururaino, Zamalzainaren ondoan zen eta gero « Kantiniersa »k ordezkatu zuen.\n« Bere kenteko emazteak bezala jantzirik, Buhame andereak bere gona altxatuko pleguetan gorderik den zaldalea eskentzen dio Zamalzainari. Gehienetan « maquerelle » izena zuen eta merezitua, zeren ikusgarri denboran hitz gordinak botatzen zituen. »\nIhaute batzutan ikusten den Eroa oroitarazten dute bi jokolarik, Gatuzainak eta Txerreroak. J.D.J. Sallabery-k aurkezten du lehena bere « jantzi xuriak ematen du kolore hanitxeko « confetti »z apaindua dela ».\nGainera, « maskaradaren denbora osoan, jostatzen da dener, bai jokolarier bai sogiler, zer nahi jukutria eginez, ». XIX. Mendeko Agosti Xaho xiberotar jakintsunaren arabera, Txerreroak bazituen galtza bat xuri eta bestea gorri, lorez betetako burugainekoa eta mila koloretako jaka.\nAgosti Xaho « küküllero »-etaz mintzatzen da : zetazko apaindurak, kolore hanitxetako xingolak, makil labur bat eskuan eta Zamalzainak gidaturik.\nJ. Bade-k dio 1840 urteetan küküllero »-ek ez zuten makila labur bat eskuan baina bai zurezko ezpata bat, eta batzutan buru gainean bazuten kartoizko kasko koniko bat girgilekin. Bade-ren arabera Europa osoan Erdi Aroan emaiten zen ezpata dantzaren ondorio bat da hemengoa.\nGeorges Herelle-k Zamalzainaren beste bilakaera bat zehazten du, iduriz lehen joko gehiago egiten zuen : « Joko berezi bat gertatzen da bidean, bat batean zamalzain ihesi doa eta Kerestuak edo Buhameak bere gibeletik doaz lasterka. »\nBeste joko eta personaiak baziren.\n« Beltz »en taldean bazen beste personai eta jokorik\n« Xorrotx »-ak ausartago agertzen ziren.\nGeorges Herelle-ek hitzontzi bezala deskribatzen ditu : « beren ofizioaz mila ixtoria kondatzen dute, nesketaz lizunkeria hanitx erraiten, jendeetaz hurbiltzen dira eta konplimentuak bertsutan eskentzen, haietarik sos zerbaiten eskuratzeko ». Deusere emaiten zuenarentzako konplimentuetarik irainera aski fite lerratzen zen.\nJ.-D.-J. Sallaberry-k Buhame andereak aurkezten ditu eskuan broza batekin jendeen arropen garbitzen, ferekatzez eta diru gutieneko baten eskuratzeko eskuzabaltasunari dei eginez.\nBuhame gaian beti, Georges Herelle-k Buhame jauna aipatzen du eta bereziki bere taldea, bi gizon eta zonbait emaztez osatua, benetako buhameen poligama usaien azpimarratzeko. « Apezek dituzte buhame andereak bazterrarazi, lizunkeria hanitx erraiten beitzuten eta beren jokoak zikinegiak zitzaielakoz, omen...».\nBestalde, maskaradako joko zahar bat ekartzen du gogora, hortan Buhame jaun eta anderea eta tratulant mando moztaileak dira ari. « Teila jokoan ari ziren (zur puska borobildu bat lurrean egin marra batera botatzen zen) ; jokoak tirabiran segitzen zuen, gero pataskan eta ezpata ukaldi batek jokolari bat hiltzen eta, beti bezala, medikuak berpizten zuen. »\nXIX. Mende hatsarreko beste joko bat, orai desagertua, Kauter buruaren emaztearen haur sortzea, buhame emazte baten laguntzarekin. « Joko horren errealismo gordinegiak du kentzea ekarri » erraiten du historialariak. Honek beste pasarte bat ere gogora ekarten du : Xorrotx buruaren bizarraren mozten ari da barbera eta zintzurra ebakitzen deio. Medikua heltzen da eta kalamuzko metxa bati su emaiten du eta xorrotxaren ipurdian sartzen. Hau hobeki zoan eta medikuak aiuta batekin segitzen du, honekin bilduarekin sogileak bustatzen dituelarik...\nBeste personai batzuen desagertzea\nEskaleak, zarpaz bezti eta miserable, segizioaren azkenetan ziren. 1857An J.B. Archu-k aipatzen dü « eskaleria » hori : adineko bikote bat zarpaz bezti eta fereka handiekin eramaten zuten zeruak eman ninia.\nLore saltzaleak agertzen dira ere garai horretan, eskuetan dituzte zare batzu eta hortik ateratzen dituzte lore sorta txikiak, herriko jauntxoer eskentzeko eta horiek eskertzen dituzte emaitza txiki batekin.\nSarjenta edo komisarioa, boneta frantziar kokardaz apaindurik eta gerrian ezpata txiki batekin, maskaradako ordena zaintzen du Jaunaren begiradaren pean.\n« Erakuslea » bere hartzaren ondoan, hau aipatzen dute Francisque Michel-ek, Jean Heguiaphal-ek eta Georges Herelle-k.\nGeorges Herelle-k aipatzen ditu sonujoileak « maskaradako segizioaren erdian, bi taldeen artean. Batak atabala jotzen du, besteak xirula eta ttunttuna. F. Michel-ek eta Xaho-k gehitzen dute arrabita, damurik, eta damurik ere F. Michel-ek sonulariak ezarten ditu segizioaren lehen lerroan. »\nEske itzuliak lehen\n« La tradition de danse en Béarn et Pays Basque français » titulua du Jean Michel Guilcher-en liburuak, eta hor orain desagertuak direnak baina lehen Xiberoan urtero egiten ziren itzuliak deskribatzen ditu. Herriko auzo bateko gazteak abiatzen ziren gau iluntzean, mozorrotzeko erabiltzen zuten « tela, zapi, ahuntz larru, kartoi, mustatxa, bizar eta betaurrekoz apaindurik, etab ». Herritarrek ezezagunen etxen sartzen uzteko beldurra zuten eta beraz eskale batzuk arinki mozorrotzen ziren, « begitartea beltzatuz edo oihal batekin tapatuz ».\nEskale gehienek gonak bazituzten eta jantziak belarrez beterik, batzu buhame gizon eta anderez beztiturik. « Buhame jaunak » zingar puskak zaku handi batetan edo makila batean sarturik eramaten zituen, « Buhame andereak » aldiz zare bat zeraman arrautzen sartzeko.\nBeste personaiak ere seinalatuak dira : kauterak, kerestuak (xikitazaleak), xorrotxak eta herri batzutan « Zanpantzar » bat, su ematen zaion kuso (maniki) bat.\nOihu egile batek eramaten zuen taldea, bere gerrian bazuen behi joarez apaindutako uhal bat. Trufalaria eta jostaria den beste personai batek zurezko palanga luzagarria bat erabilten zuen nesken kitzikatzeko edo sartzen ziren etxetan dilindan ziren odolki eta beste janarien harrapatzeko. Bi jokolari horiek ezagutzen dira oraiko maskaradetako Txerrero eta Gatteroekin. Besteek dantza zonbait emaiten zituzten eta gero eskertzeko kantu bat ere, honen azken kopla eskuratu zutenaren balioaren araberakoa zen, esker on edo gaixto.


Garapen teknologikoaren eta ereduen konplexutasunaren ondorioz, aplikazio ugari sortu dira, soluzio eta teknologia desberdinekin. Horren ondorioz, kasuistika areagotu egin da, soluzio horietako bakoitzari emaniko laguntzari eta haien mantentze lanen kostuei dagokienez.\nEgoera horri erantzuna emateko, zerga ereduak egitea eta aurkeztea normalizatzeko eta bateratzeko erabakia hartu zen. Aldi berean, helburua zen bitarteko elektronikoen erabilerari beste bultzada bat ematen laguntzea, 39/2015 eta 40/2015 Legeek, Administrazio Elektronikoari buruzkoak, jasoriko araudiak betez.\nIzfeko Zerga Kudeaketa arloak, Ogasun eta Finantza Departamentuarekin lankidetza estuan, aplikazio bakarra garatu du, eta aplikazio horrek abantaila hauek eskaintzen ditu:\nZerga mahaigaina sortzea hodeian.\nZergadun bakoitzari eremu pribatu bat ematea zerga eredua izapidetzeko. Ogasun Departamentuak ezin du eremu horretara sartu ereduaren aurkezpena gauzatzen den unera arte.\nAurkezpen prozesu guztiak bateratzea; ondorioz, erraztu egingo dira eta eraginkortasuna areagotuko da.\nAplikazioa pixkanaka ezarri da:\nAldian aldiko zerga eredu desberdinak sartu dira, haien zerga egutegiaren arabera eta Departamentuaren lan kargaren eta beharren arabera.\nPlataforma hau barneko erabilerarako sartu da, zerga kudeaketari begira; horrela, Departamentuko langileek zerga eredu desberdinak egin eta aurkez ditzakete. Horrela, prozesuak optimizatzen dira, bateratuz zergadunentzako kalkulua eta funtzionamendu orokorra eta barne kudeaketa. Horren erakusgarri da aurtengo lagunduriko errentaren kanpaina (2019koa). Kanpaina horretan, errenta egitea eta aurkeztea Zerga plataformaren bidez ari da gauzatzen.\nAzken batean, ikuspegi funtzionaletik, zerga kudeaketarako plataforma integrala eta berritzailea da. Izapidetzeko bide fisiko bakarra sortu da, eta administrazio elektroniko integratuari erantzuna eman zaio.\nIkuspegi teknologikotik ere garapena ekarri du, eta hauek ahalbidetu ditu:\nZerbitzarien azpiegitura eskalagarria eta aurreragarria sortzea.\nGarapen teknologikoa estandarizatzea eta normalizatzea. Garapen teknologiko horrek gutxieneko batzuk bermatzen ditu, produktuaren goreneko kalitate teknologikoa, mendekotasunen kontrola, testak, etab.\nSegurtasun framework bat ezartzea, aplikazioen zaurgarritasunez eta arriskuez ohartarazteko.\nMezularitzako middleware bat sortzea, prozesu gardenak kudeatzeko zergadunei begira.\nPlataforman alta eman zaien erabiltzaile kopurua\nAlta eman zaien zerga eredu kopurua\nZergadun kopurua, guztira\nEginiko aitorpen kopurua\nAurkezturiko idatzi kopurua\nDatozen hilabeteetan, plataforman zerga eredu guztiak ezartzen amaituko dugu.\nEkimen hau Zerga proiektuaren barnean sartzen da, eta zerga ereduak egiteko eta aurkezteko lehenengo faseari dagokio. Hurrengo fase batean, zerga kudeaketa normalizatzeari ekingo zaio, barne ikuspegitik. Helburu nagusia izango da zerga kudeaketaren prozedura guztia modu homogeneoan eta berean izapidetzea Departamentuko zerga eta zerbitzu guztientzat.\nEskualde Garapenerako Europar Funtsak (EGEF) %50ean finantzatutako proiektua, 2014-2020 Euskal Autonomia Erkidegoko Programa Operatiboaren esparruan.


Hamahiru kasu positibo zenbatu ditu Osasun Sailak Azkoitian azken hiru egunetan - Azkoitia - Maxixatzen.eus\nHamahiru kasu positibo zenbatu ditu Osasun Sailak Azkoitian azken hiru egunetan\nJulene Frantzesena 2020-10-05 13:21\nEskualdean aurreko asteburuan gauzatutako PCR probetan 48 positibo atzeman zituzten, eta asteburu honetan, 51 izan dira. Kasu gehien Azpeitian eta Azkoitian atzeman dituzte: 16 eta 13 positibo, hurrenez hurren. Araban, Bizkaian eta Gipuzkoan PCR proba egin duten herritarren %4,6k eman dute positibo.\nOstiraletik igandera bitartean egindako PCR probetan hamahiru azkoitiarrek eman dute positibo. Osasun Sailak jakinarazi duenez, bederatzi kasu zenbatu zituzten ostiralean eta lau atzo, igandea; larunbatean ez zuten kasurik atzeman. Horrez gain, azken zazpi egunetako positibo kopurua tarteko, 10.000 biztanletik gorako herrien artean tasa altuenetakoa duen herrietako bat bilakatu da Azkoitia: 34 kasu detektatu dituzte azken zazpi egunetan; 283,59 da tasa. Lehen kasua herrian baieztatu zutenetik, gainera, 209 kasu zenbatu ditu Osasun Sailak Azkoitian.\nEskualdean, bestalde, Osasun Sailak asteburuan gauzatu dituen PCR proben emaitzek aurreko asteburuko joerari eusten diote. Izan ere, lehengo asteburuan 48 positibo zenbatu zituen Osakidetzak Urola Kostan, eta oraingoan, berriz, 51 izan dira ostirala eta igandea bitartean positibo eman duten eskualdeko herritarrak. Azken hiru egunetan Azpeitian 16 positibo detektatu dituzte, Zarautzen hamar, Zumaian eta Orion launa eta Errezilen nahiz Zestoan bina atzeman dituzte.\nGainera, oinarrizko birsorkuntza tasak edo RO indizeak behera egin du ostiraletik igandera: ostiralean 0,99 zen, eta 0,92 igandean. Dena den, ostiralean baino ia 3.000 PCR gutxiago egin zituzten atzo. Atzoko datuen arabera, 245 lagun daude Arabako, Bizkaiko eta Gipuzkoako ospitaleetan, horietatik 59 daude ZIUn –joan zen astelehenean baino lau gehiago–. Asteburuan, guztira, 79 lagun ospitaleratu dituzte, aurreko asteburuan baino zortzi pertsona gehiago.


Bizkaie! 2003-12-31 00:00 Zinemea\nFilm hau ikusleak abroziduteko moduko ekintza pelikula txar horreetariko bat baino ez da. Pertsonaiak aurkezteko pantailaraturiko sarrerea lar luzea da eta sano azalekoa. Ganera, SWATek film mueta honeetan mila bider ikusitako ohiko eskemeari jarraitzen deutso: Harrelsonek taldeko gizon sailduak aukeratu eta ezin gogorrago entrenauko ditu, justiziaren morroi leial eta hausiezinak izan daitezan. Horrek guztiorrek ia ordubete irauten dau, filmaren erdia baino tarte luzeagoa hartuz. Zoritxarrez, gidoilariek ez dabe libretoaren zati hau laburtu gura izan edo ez dabe jakin zelan egin ...\nAbenduaren 17an ailegau jakun urtebete itxaron dogun trilogiaren azken alea eta, egia esan, inori ez jako aparteko kritika ezkor edo txarrik entzun film honen inguruan. Peter Jackson zuzendariak ederto erabili ditu teknologia barriek eskaintzen dituen baliabide harrigarriak; ganera, pelikulearen narratibea ondo be ondo jagon dau, filmaren luzeak inor aspertu ez daian. Gauzak holan dirala, istorioaren eta akzinozko eszenen arteko oreka fin eta burutsu bati eutsi deutso. Ondo be ondo hazurmamitu ditu nobela erraldoi honetako pertsonaia, piztia eta leku misteriotsuak. Aldi ...\nBizkaie! 2003-12-15 00:00 Zinemea\n'Master and Commander' filmaren hasikerea, egiatan, on-ona da: itsaso bare-barea, lanbro trinko batek estaldua eta ofizial gazte baten largabistan agertzen dan kandela baten argi galkorra. Une horretatik aurrera, obsesino baten ganeko istorio hau indartsu agertuko jaku pantaila aurrean, Rusell Crowek antzezten dauen kapitain gogor eta sendoaren eskutik. Jack Aubrey kapitainak gai personaltzat hartuko dau frantses itsasontzia ehizatzeko zeregina, betebeharretik harantzagoko eginkizun modura. Aubrey eta frantses kapitainaren arteko lehia erakargarritasun maila egokiari eutsiko deutso, filma bestelako osogaien multzo interesgarria jorratzeko gauza ...\nETBn eskainitako dokumentala ikusteko modurik izan ez bazenduen, Deep Blue aukera ezin hobea da ozeanoko munduaren irudi barri, ezezagun eta ikusgarriez gozetako. Zine dokumentalaren proiektu berezi eta harrigarria da; ikusleak itsasoaren ikuskizun txundigarrian murgildu eta ahoa zabalik egongo dira film osoan. Koralezko arrezifeetatik Antartikoko itsasertzera joango gara, itsaso zabalaren handitasunetik ozeanoaren troka sakon eta ilunetara. Alastair Fothergill film honetako zuzendariak zera esan dau: 'ikuslea sekula ikusi ez dauen mundu batera eroango dogu, gure planetearen azkenengo mugea dagoan lekura, hatan be ...\nBizkaie! 2003-12-01 00:00 Zinemea\nClint Eastwood barriro be itzuli da kamera osteko beharrera eta atzera be erakutsi deusku zuzendari modura dituan talentua eta sena. 'Mystic River' indarkeriaren gaia ezin hobeto jorratzen dauen film tragiko, ilun eta ezkorra da. Pelikula hau laberinto baten antzera garatzen da; hiru pertsonaia nagusiak izakera korapilatsukoak dira, nortasun horreen ardatzak argiak dirala: bakardadea, mendekurako pasinoa eta iraganeko traumetan finkatutako zoramen ukutua. Hiruren bitartez, filmak zentzunez egiten deusku berba giza izakerearen aldrebeskeria eta konplexutasunaren ganean. Ezin hobeto islatzen ditu giza jokabidearen ...\nFilm honek unibersidadeko irakasle heldu baten istorioa kontetan deusku; Coleman Silk irakasle eta profesional bikaina da, baina jubiletan behartuko dabe Estadu Batuetan Clinton eta Lewinsky-ren arteko eskandaluak sortu eragindako kontserbadorismo eta paranoiaren ondorioz. Alabaina, filmean agiri dan ingurumari hori ez da apaingarri hutsa, pelikulea guzur eta itxurakerien gaiaren inguruan bilbatzen dalako. Emaztea hil eta gero, Coleman Silk akademiko bikaina hartu-emonetan hasiko da askoz gazteagoa eta heziketa nahiz gizarte maila apalagoko andre bategaz; bien arteko lokarria apurka-apurka argitzen joango dan iragan ...\nBizkaie! 2003-11-15 00:00 Zinemea\nFilmean behin eta barriz entzuten dan esaldi bat gogora ekarri gura dot; izan be, “hasten dan guztia amaitu egiten da”, baina horrek ez dau esan gura ondo amaitu behar danik. Hori berori pasetan da kasu honetan. Aurreko film bietan efektu berezien erabilpena on-ona izan bazan be, azken zati honetan baliabide horreek guztiz zapuztuta, nahastuta eta desegiturauta agertuko jakuz. Filmaren zatirik handiena Zionen garatzen da, eta eszenatoki hotz eta metaliko honetan erabilitako irudi infografikoek pantaila bete eta ikusleak ito egiten dabe ...\nPelikula bat nostalgiaz betetako zirrarea eta umorea sentimentalismo merke barik buztartzeko gauza izaten danean eta ikusleak gogoeta eragiteko beharrezko orekeari eusten deutsonean, filma ona izaten da. Halan da kasu honetan be; istorioa originala da, gidoia bizkorra eta ondo egituratua, eta antzezpen lanak onak; horreek guztiak beharrezko osogaiak izan dira Becker zuzendariak melodrama eta komediaren arteko kontakizun samurra eta barregarria egin ahal izateko. Pelikulea gustura ikusten da, etendura barik eta ikuslea arazo barik mobiduten da aspaldi joaniko aldaketa sasoi baten. Sortaldeko ...\nBizkaie! 2003-11-01 00:00 Zinemea\nCoen anaiek zuzendutako azkenengo filma produkzino-etxe handi baten eskariz egindako beharra izan da, eta, holako kasu askotan jazoten dan legez, horrek agiriko eragina izan dau pelikula honen ezaugarri guztietan. Izan be, film honetan Coendarren hain gustukoak diran ikutu groteskoak eta egoera absurdoak ikusteko aukerea egonagaitik be, pelikuleari darion sundea sano komertziala da. Eta horrek, zoritxarrez, larregi kargetan dau Intolerable cruelty-ren erritmoa eta mamina. Ikusleak holako produktu bat aukeratzen dauenean, badaki aldez aurretik lan arina eta burubakoa ikusiko dauena, badaki zinemara ...\nIntimismo eta gaztetasunaren eremura etorrita, Bertoluccik Parisko 68ko maiatzaren gizarte mobimentuan kokaturiko lana aurkeztu deusku. “Ameslariak” izeneko film honek tradizinoaren mugak apurtu eta norbanakoen askatasunean oinarritu gura dauen amodio-triangelu baten barri emoten deusku; maitasun-hiruki arazotsu hori 18-20 urte inguruko neba, arreba eta amerikar batek osotzen dabe, protagonistek eurek be hartu-emon horreen arrazoia ondo ulertuagaitik be. Intzestu hartu-emonak eta ikutu homosexualak azaltzen dira, hiruren zine-zaletasunak batutako adiskidantza horretan. Aldi berean, familia intelektual eta burges baten jaiotako neba-arreba horreen eszentrikotasuna, gurakeria eta ...\n‹‹ Aurrekoak 1 2 3 4 ... 66 67 68 69 70 71 72 Hurrengoak ››


Nafarroako Gobernuari tortura ikertzeko eskaera - Sakana - Guaixe.eus\nNafarroako Gobernuari tortura ikertzeko eskaera\nGuaixe 2019-02-07 19:52\nNafarroako Torturatuen Sarearen aurkezpena. Argazkia: utzitakoa.\nEuskal Autonomia Erkidegoan egindako ikerketa Nafarroan egitea eskatu dute torturaren 55 biktimek, tartean sakandarrek.\nNafarroako Torturaren Sareak “azken hamarkadetan herrialde honetan torturak izan duen eragina argitzeko ikerketa ofizial, profesionala eta independentea egitea” exijitu zuen larunbatean. Haren bozeramaile Oihan Ataunek esan zuenez, “kezkaz” hartu dute auzitegiek ikerketa hori Nafarroan egitea debekatu izana, Hegoaldeko beste lurraldeetan ez bezala. “Erabat onartezina eta oso mingarria da egia argitara atera dezakeen ikerketari ezarri zaion blokeoa”. Nafarroako Gobernuak Euskal Herriko Unibertsitateari torturari buruzko txostena egiteko emandako 17.900 euroak bertan behera utzi zuen Nafarroako Justizia Auzitegi Gorenak.\nEgoera horren aurrean, haien eskuetan dagoen guzia eginen dutela azaldu zuen Ataunek eta bi deialdiren berri eman zuen. Batetik, torturak jasan dituztenei sarera batu daitezen eskatu diete. Bestetik, gizarteari babesa emateko eskatu diote, eta haien egitasmoetan parte hartu dezaten eskatu. Esaterako, heldu den asteazkenean, otsailaren 13an, torturaren kontrako eguna da Euskal Herrian, eta protestak antolatuko dituzte.\nNafarroako Torturatuen Sareko kideek azaldu zutenez, XX. mendeko 60. hamarkadatik 1.000 nafar baino gehiago torturatu dituzte segurtasun indarrek eta haietako bat hil: Mikel Zabalza. Herrialdeko 81 herriri eragin die torturak. Eta Estrasburgoko Giza Eskubideen Auzitegiak Espainia tortura salaketak ez ikertzeagatik hirutan zigortu dutela gogorarazi dute: Oihan Ataun, Jon Patxi Arratibel eta Xabier Beortegiren kasuetan. Gainera, hiru nafarren tortura testigantzei sinesgarritasuna aitortu zion CPT Torturaren Prebentziorako Europako Batzordeak.\nAurkeztu berri den Sarea alderdi politikoekin bilera erronda eginen du, haien eskakizuna kontuan hartu dezaten. Sareak torturari buruzko eztabaida piztu nahi du, eta alderdiek haien eskakizunekin bat egin dezatela, esaterako, maiatzeko hauteskunde programan ikerketa jasoz.


Haurtzaroan ere, ez da dena zoriona\nHaurrenganako tratu txarrak bazterkeria bizi duten guneetan kokatzen ditu gure inkontzienteak, oharkabean\n1 apirila de 2001\nFamilien batez bestekoarekin zerikusirik ez duten etxeekin erlazionatzen dugu arazo hori nahi gabe, pobrezia handia, ikasketa maila txikia edo toxikomaniaren eraginak bizi dituzten ingurune minoritarioetan hain zuzen. Gutako edozeinek ere, herritar arruntak, nekez irudikatu ohi ditu horrelako gertaera tamalgarriak familia konbentzionaletan, gizartean integraturik dauden eta gehiengoaren pareko bizitza kalitatea duten gurasoen etxeetan.\nBaina ez dugu xalo jokatzen, ez eta halabeharrez ere. Kasu honetan, badira gutxienez bi arrazoi tratu txarrak giro marjinal edo bereziki zailetako familietako haurrei zergatik egozten dizkiegun ulertzeko. Lehenik eta behin, hedabideetan zabaltzen diren albisteetan haurrentzat degradagarri eta kaltegarrienak diren gertaerak baino ez dira jasotzen: tratu txar fisiko larriak, torturak, erailketak, haurren oinarrizko premiak ez betetzea edo haurren gorputza edo irudia helburu pornografikoetarako erabiltzea… eta ia ez zaio begiratu ere egiten komunikabideen ikuspegitik hain errentagarri ez den beste tratu txar klase bati, hain deigarri eta morbosoa ez delako.\nEta bigarrenik, edozein sumintzeko moduko izugarrikeria horiek sekula egingo ez lituzketen guraso askoren buruan haurren tratu txarrak oso katalogo laburrera mugatzen dira eta ez dute pentsatu ere egiten ia egunero edo noizean behin beren seme-alabekin izaten duten portaeraren bat tratu txarrezkoa izan daitekeenik.\nTratu txarrak eragiten dituen pertsona ez da ezinbestean sentsibilitaterik gabeko deabrua, desorekatua, erreferentzia sozialik gabeko marjinatua, edo umetan arazo hori jasan zuen aita edo ama. Edozein pertsona irits liteke tratu txarrak eragitera, laneko porrotak edo umilazioek edo lagunen gaitzespenak edo bere bizitzarekin gustura ez sentitzeak eragiten dion angustia pilatua egoki metabolizatzen ez baldin badaki.\nBeste zenbait pertsona helduk oso esku arina izaten du, portaera horrek umearengan izan dezakeen eraginaz ohartu gabe.\nGurasoen edo haurra zaintzeaz arduratzen diren pertsonen ekintzen ondorioz haurraren osasun fisikoa eta segurtasuna edo ongizate psikologikoa arriskuan denean esan ohi da tratu txarrak edo gehiegikeriak gertatzen direla. Tratu txarrak ekintzaz edo omisioz eta zabarkeriaz gerta daitezke. Lau tratu txar mota daude. Tratu txar fisikoa pertsona heldu batek nahita eragindako kolpe, iletik tira egite, ostiko, ziztada… eta antzekoen ondorioz sortzen diren lesioak dira.\nZigor desegoki edo larregikoek eragindako kalteak ere izaten dira. Zaila da bereiztea non bukatzen den “zentzuzko” zigor fisikoen bidezko diziplina eta non hasten den gehiegikeria. Zigor fisikoa erabiltzen duenak azken baliabide gisa erabiltzen duela argudiatu ohi du, hain azkarrak ez diren beste bide zuzentzaile batzuk (eta gurasoei ahalegin handiagoa eskatzen dietenak), adibidez azalpenak eta zigor edo mehatxu txikiagoak, eraginkor izan ez direnean. Ez dio haurrari minik egin nahi, jokaera desegoki bat zuzentzea du helburu. Baina, “garaiz emandako ipurdiko txikia” salbu (guraso askok beharrezko jotzen dute hori, horren inguruan oraindik eztabaida badago ere), eta hori ere haurrak beste inolako bideri erantzuten ez dionean; baina bestela, zigor fisikoa haurraren duintasun eta autoestimaren aurkako eraso larria da eta kalte emozional larriak eragin diezazkioke. Zigor fisiko larriak sarri jasaten dituzten haurrek indarkeriazko jokaerak errepikatzeko joera izan ohi dute, euren helburuak lortzeko edo itxuraz arrazoirik gabe.\nBigarren tratu txar mota utzikeria edo zabarkeria da, haurraren oinarrizko beharrak betetzeko eginkizunean akats handiak izatea, dela heziketan, osasunean eta segurtasun edo ongizatean. Utzikeria fisikoa dagoela esan dezakegu haurraren osasuna zaintzen ez denean, etxetik bota edo behin eta berriz adin txikikoen zaintzapean uzten denean eta heziketako utzikeria esaten zaio haurrak bere beharren araberako heziketa eta eskolaratzea izan dezan zaintzen ez denean. Utzikeria edo zabarkeriaren zeinuak: eskolara ez joatea, behar duten zainketarik jasotzen ez duten hortz eta begietako arazoak, itxura zabarra, haur txikiak etxean bakarrik uztea, gurasoen egoera ekonomikoa txarra izan ez arren haurrak gaizki jantzita ibiltzea…\nUrduri eta kezkati agertzen bada, gauza txarren bat gertatzeko arriskua balego bezala.\nFamiliak interes gutxi agertzen du haurrak eskolan egiten duenaz eta deitutakoan ez da eskola joaten.\nGurasoek ukatu egiten dute haurrak arazorik duenik eta aldi berean, mespretxatu egiten dute bere jokaera.\nHaurren tratu txar kasuak ez dira argitara ateratzen edo salatzen, haurrak tratu txarrak jasaten dituela adierazten duten zeinuak identifikatzen ez dakigulako, edo arazoa begien bistakoa denean, saihestu egin nahi ditugulako edo arazoa publiko egitea haurrarentzat kaltegarri izango den beldur garelako. Edo ustez tratu txarrak eragin dituen pertsona hurbilekoa edo ezaguna delako. Lakra sozial horren aurrean “ezikusi” egiteko badira, beraz, justifikazioak eta horregatik gertatzen da hain sarri.\nGuztioi eragiten digun arazoa da: gizarte osoak bilatu behar ditu konponbideak, baina… norbaitek mutiko edo neskatila bat tratu txarrak jasaten ari den susmoa duenean, erantzukizun etikoz jokatu behar du eta ahalik eta zuhurtziarik handienez. Lehenengo gauza auzia Gizarte Zerbitzuen esku jartzea izango da, horiek erabakiko baitute egoerari nondik heldu, lege, psikologia, familia eta eskolaren ikuspuntutik eta adin txikikoen arretan espezializaturiko erakundeen laguntzaz. Erakunde publikoek azkar jokatzen ez badute, ez dugu zuzenean geuk jokatu behar, haurraren edo familiaren aurrean. Eta are gutxiago gertaera hauek auzoko esamesa eta morboa eragiteko erabili. Kasu hauetan diskrezioa eta zentzua betebehar morala dira eta lagundu egiten dute egoerak konpontzen. Gogoan izan ditzagun ustez tratu txarrak ematen dituztenen irudia eta ohorea ere. Kontu handiegiz jokatzea kaltegarri izan liteke. Gizarte zerbitzuek gure eskaerari erantzuten ez badiote, berriro jo dezakegu dagokion erakundera (normalean Udaleko Gizarte Zerbitzuetara). Eta artean ere erantzunik ez balego, behartuta gaude agintarien aurrean gertaerak salatzera, batez ere haurrak jasaten duen indarkeria agerikoa eta errepikakorra bada.\nMorfeok itzuri egiten digunean...\nBehi haragiarekiko konfiantza berreskuratu\n"XX. mendeko gertaerarik handiena Giza Eskubideen Aldarrikapena izan zen"\nKalitatean, alde handiak\nBaldintzak aseguratzaileak ezartzen ditu\nErabaki zaila, datuak eskuan direla hartu beharrekoa